HomePolitikaVučić, Zaev i Rama: Cilj da se granice prelaze samo uz ličnu kartu\n10/10/2019 Redakcija BALKAN TV Politika, za slajder 0\nU Novom Sadu održan je trilateralni sastanak Srbije, Albanije i Severne Makedonije, a predsednik Srbije Aleksandar Vučić bio je domaćin premijerima dve zemlje Zoranu Zaevu i Ediju Rami na samitu čija je glavna tema bolje povezivanje tržišta u regionu i predlog srpskog predsednika o uspostavljanju „malog Šengena“.\nVučić je posle sastanka izjavio da se danas razgovaralo u korist građana sve tri zemlje, te da je cilj sve trojice da se do kraja 2021. „granice naših zemalja prelaze samo uz ličnu kartu“.\n„Dokument koji ćete videti zasnovan je na slobodi protoka kapitala, robe, usluga i ljudi, jer ljudi u našim zemljama zaslužuju bolji život i manju nezaposlenost“, rekao je Vučić novinarima, na zajedničkoj pres konferenciji i istakao da je reč o ključnim slobodama, odnosno vrednostima, koje su međunarodno prihvaćene, a promoviše ih EU.\nIstovremeno je istakao da će ovaj dogovor osim građanima boljitak doneti i ekonomijama, odnosno privredama ovih zemalja.\nNa narednom sastanku, koji će se održati već 10. novembra u Ohridu, tri zemlje izaći će sa najkonkretnijim merama, najava je predsednik Srbije.\nRama Vučiću: Još nam je potreban engleski…\nVučić, Rama i Zoran Zaev održali su konferenciju za novinare, na kojoj su se obratili na svojim maternjim jezicima.\n„Još uvek nam je potreban engleski između“, prokomentarisao je Rama na engleskom jeziku i nastavio obraćanje.\nVučić je, nakon sastanka sa premijerima Albanije i Severne Makedonije, Edijom Ramom i Zoranom Zaevom o uklanjanju barijera za privrednu saradnju, istakao da je dogovoreno da se posle napornog rada u ova dva dana učesnici obrate kratko, ne zato što nemaju šta da kažu, već da bi ostala zabeležena suština.\n„Mnogi će naš sastanak u Novom Sadu, gradu poznatom po duhu tolerancije, nazvati revolucionarnim. Ovo je bio sastanak od izuzetnog značaja za tri zemlje, a za Srbiju nesumnjivo“, kazao je on.\nOno što je dogovoreno je od velike koristi koje će da imaju naši građani u sve tri zemlje, jer su uvereni da građani zaslužuju bolju budućnost, viši životni standard, neuporedivu nižu stopu nezaposlenosti.\nReformama su zemlje, kako je dodao, došle do izvesnog stadijuma, a sada na novi način, kroz uspešnije regulisanje odnosa zajednički će delovati ka podizanju privrede.\n„Cilj je da do kraja 2021. napravimo uslove da uz ličnu kartu pređete sve naše granice“, poručio je Vučić podsetivši da sa Albanijom nemamo još mogućnost putovanja uz ličnu kartu.\n„Verujemo da možemo da skratimo čekanje kamiona na našim granicama, jer po analizi Svetske banke 26 miliona sati naši kamionu gube na granici. To bi bila velika ušteda, i imali bi veći novac za veće plate“, objasnio je on.\nRekao je da će se barijere sklanjati kroz formiranje klastera kojim bi omogući lakši prelaz, i olakšali promet roba i ljudi.\n„Sa kapitalom neće ići tako jednostavno, ali siguran sam da u godinama koje dolaze možemo i to da promenimo. Od presudnog značaja je ovo što smo uradili i na konkretan način se borimo za interese naših zemalja“, rekao je on.\nKazao je da se neće morati čekati godinu dana na sledeći sastanak, jer je on dogovoren da se održi već 10. novembra u Ohridu, kada je planirano da će tri zemlje izaći sa najonkretnijim merama.\nVučić je poručio da je želja da se spusti nivo nezaposlenosti za Zapadnom Balkanu, koja je sada 19,1 odsto.\n„Otvoreni smo za partnere iz zapadnobalkanske šestorke, ali ovo smo inicirali i hoćemo da postavimo pravila, a svi su dobrodošli“, rekao je Vučić.\n„To je naša nada, očekivanje i želja, ali i naša molba i zahtev EU, jer su građani dve zemlje to zaslužili“, rekao je Vučić i dodao da ako ovog puta i ne bude otvaranja pregovora, to nije krivica građana Severne Makedonije i Albanije, već EU ima svoje unutrašnje razloge zbog kojih odluka može da bude i drugačija.\n„Ovo što radimo i što ćemo da radimo je od apsolutno esencijalnog značajan za naš ekonomski i svaki drugi napredak“, podvukao je predsednik Srbije.\n„Možete li da zamislite da imamo jedno tržište rada? Povećava se konkurentnost, lakše se dolazi do rešenja i nema problema. Ko ima radnu dozvolu u Skoplju, ima je u Beogradu, ko je ima u Beogradu, ima je u Tirani… To su fantastične stvari, ako to uspemo da rešimo… A, plan je da rešimo do 2021. godine“, rekao je Vučić.\nRešili da uzmemo sudbinu u svoje ruke\n„Albanija, Srbija i Severna Makedonija su zemlje koje su na evropskom putu, ali su današnjim dogovorom rešile da svoju sudbinu uzmu u svoje ruke i da više ne čekaju na nečije odluke o tome šta i koliko možemo da uradimo u sopstvenom interesu“, istakao je Vučić.\nMi sve vreme čekamo da nam neko donese neku presudu, šta će neko da nam kaže, koliko smemo da uradimo. Svi smo na evropskom putu, ali smo rešili da sami odlučujemo o svojoj sudbini, da ne čekamo nikoga. To što čekamo pitanje je kada ćemo da dočekamo, a nama je svaki dan u pitanju. Što ne bismo radili bolje i više između sebe, ko nas u tome sprečava“, upitao je Vučić.\nRama je želeo na pres konferenciji prvo da čuje odgovor predsednika Vučića na pitanje zašto u razgovorima nisu učestvovali predstavnici tzv. Kosova, Crne Gore i BiH.\nNa to je Vučić predložio Rami da on prvi odgovori, potom i Zaevu, na šta je Rama uzvratio rečima: „Ne, želim prvo Vas da čujem o Kosovu“.\nIzrazio je uverenje da će biti velike opozicije ovom projektu bez ikakve argumentacije, da će ih biti više u inostranstvu nego u domaćoj javnosti, jer su tri zemlje rešile da uzmu sudbinu u svoje ruke.\nOn je na pitanje da li postoje projekcije ekonomskih aspekata kakvi će biti benefiti dogovora koje će građani moći osetiti, naglasio da je sve što se radi u cilju popravljanja kvaliteta života građana.\n„Okupili smo se ovde, pokazujući poštovanje jedni prema drugima, ali zbog naših građana. Nismo se okupili što nam je lepše da budemo u Novom Sadu, Beogradu ili na nekom drugom mestu: Čini mi se da smo doneli fantastične stvari za naše zemlje“, rekao je Vučić najavivši da će eksperti spremiti celovitu studiju do 10.novembra.\n„Mislim da ćemo time što će raditi uvećati privlačenje stranih investicija povećati za 20 odsto. Ukupno popravljanje ekonomskom ambijenta, otvaranje granica i uspostavljanjem istih uslova privućićemo strane ulagače“, rekao je on.\n„Ne možete da ne slušate šta kažu ljudi koji predstavljaju 12 miliona građana. To je nešto više nego što imaju Austrija, Bugarska i mnoge druge zemlje. Ovim jačamo svoju političku poziciju“, poručio je Vučić.\nZaev je kazao da je važno da građani budu u mogućnosti da shvate cilj i duh danas potpisane deklaracije – a u jednoj rečenici to je viši životni standard za građane, veća ekonomska moć, najstabilnija ekonomija, nova radna mesta.\n„Mislim da smo kroz sve to pokazali da nas je naše nestrpljenje dovelo do toga da radimo na unapređenju života“, zaključio je Zaev.\nInicijativa otvorena za celu zapadnobalkansku šestorku\nVučić i Rama i Zaev zajednički su poručili da je inicijativa o uklanjanju barijera između tri zemlje apsolutno otvorena da joj se pridruže svi partneri iz zapadnobalkanske šestorke, jer je to važno za budućnost celog regiona i dobrobit građana.\nNa pitanje novinara upućenoj svim liderima zašto na sastanku nema predstavnika Crne Gore, BiH i tzv. Kosova, Vučić je rekao da ne postoji nikakav problem, odnosno da postoji volja da se, ako tri zemlje uspostave pravila i sistem, tome pridruže i ostali iz zapadnobalkanske šestorke, uz sve razlike koje postoje, pre svega po pitanju statusa Kosova i Metohije.\n„To što se razlikujemo po pitanju odnosa prema Kosovu i Metohiji, što su ove dve zemlje priznale nezavisnost KiM, to je druga stvar i to nema veze sa slobodnim protokom roba, ljudi usluga i kapitala. To je od nas na Zapadnom Balkanu od ključnog značaja, zato i insistiramo na ukidanju taksi“, istakao je Vučić.\n„Ako mi ovo uspostavimo do 2021. godine, mislim da ljudi treba da probaju da emocije ostave po strani. To će biti izuzetne stvari za građane, značiće mnogo više direktnih stranih investicija, ljudi će da dolaze u region, koji neće gledati kao mesto gde može da izbije rat, već kao mesto dramatičnog ekonomskog razvoja“, podvukao je Vučić.\n„I to je naš princip, ako se zajedno budemo pojavljivali i podržavali i na našem EU putu i u drugim zahtevima, ako nastupamo kao blok, onda je teže odbiti te zahteve“, rekao je Vučić.\n„U Deklaraciji piše da su svi pozvani, nemamo problem s tim“, dodao je predsednik Vučić.\nAlbanski premijer Edi Rama pročitao je deklaraciju u kojoj, kako je rekao, piše da je inkluzivan obim inicijative, te primetio da je jedina promena u tome da nije bilo mentora iz Brisela ili prijateljskih i partnerskih zemalja „da nas okupe“.\n„Okupila nas je potreba da razvijamo ekonomsku saradnju, smanjimo nezaposlenost, borba protiv transnacionalnog kriminala i ilegalnih migracija, te potreba da podstaknemo i poboljšamo uslove života svih grajana, da ubrzamo ritam i dinamiku razvoja i ispoštujemo četiri principa slobode, koji su u srcu Evrope“, rekao je Rama.\nKako je naveo, važno je da se garantuje ono što su preuzeli na sebe – da do 2021. godine teritorija koja uključuje sve sa Zapadnog Balkana bude oblast gde su četiri slobode ne samo stremljenje, već realnost i gde je sloboda kretanja poput Šengena.\n„Garancija će biti saradnja sa svima unutar regiona i dogovor je da postoji puna volja da se ovo uradi sa svim zemljama“, rekao je Rama.\nOn je naveo da nema takmičenja i nadmetanja sa predsednikom Srbije, već je ovo istorijski uspeh.\n„Došao je dan da se ovo pretvori u stvarnost da ljudi u ovom regionu nisu sprečeni sa 26 miliona sati čekanja na granicama. Nema razloga za to“, rekao je Rama i dodao da nam je „dovoljno što nam je istorija ostavila“.\nRama je rekao da je i u Deklaraciji navedeno da se neće čekati ili stajati u mestu, a da se ništa ne čini, već da svi želimo da idemo napred.\n„Cilj nam je da budemo deo evropske porodice, ali dok EU porodica ima svoje probleme, mi ne možemo da budemo taoci prošlosti ili taoci nekih neslaganja koja će ići na štetu dece koja rastu u regionu, a zaslužuju da žive na mestu gde su zagarantovane ove četiri slobode“, rekao je Rama.\nKako je istakao, ovo nije drugorazredni region i nema drugorazrednih građana, i ovo, kaže, nije mesto za obavljanje nekih eksperimenata, gde se čeka evropska porodica da bude spremna da nas prigrli.\n„Dogovor je da na Ohrid i svi drugi biti pozvani, Nema nikakve sumnje i uopšte se ne postavlja pitanje. Dobro poznata je situacija, problemi koji se tu i tamo ponavljaju, ali moramo da idemo napred“, rekao je Rama.\nSa njima je saglasan i predsednik makedonske vlade Zoran Zaev, koji je rekao da postoje stremljenja da se ubrza i podstakne proces saradnje, da se ulože napori da se uvećaju privrede regiona, kako bi on bio atraktivan za same građane, ali i strane investicije.\nUkazao je na stopu nezaposlenosti u regionu, koja je veća nego u EU, što je, kaže, „crvena lampica“ za sve.\n„Integracija u regionu bi bila na korist građana, da ga učinimo daleko poštovanijim mestom i privlačnom destinacijom u fokusu svih partnera i nadam se da će svi partneri sa Zapadnog Balkana da se pridruže“, rekao je Zaev.\nEU dobrodošla, ali…\nVučić je na pitanje novinara da li je lakše ili teže da se postigne dogovor bez predstavnika EU, da su predstavnici EU uvek dobrodošli, ali da balkanski narodi moraju da uzmu sudbinu u svoje ruke, sa čime su se složili i premijeri Albanije i Severne Makedonije.\n„Svi se nalazimo na putu ka EU u određenoj fazi, to su naši prijatelji. Predstavljamo suverene zemlje, odgovorne i ozbiljne narode i nismo nedozreli da nam je potreban tutor i u stanju smo da se sami o sebi staramo. Što se mene tiče, uvek su dobrodošli naši prijatelji iz EU, ali kao što ste videli danas, tako ćemo i 10. novembra moći sami konstruktivno i veoma dobro da razgovaramo“, rekao je Vučić.\nNastavićemo evropski put, ali ćemo brinuti o svojim narodima, građanima, zemljama i to pravo niko ne može i ne sme da nam oduzme, dodao je on.\n„Balkanski narodi moraju da uzmu sudbinu u svoje ruke i da obezbede bolji život za svoje građane, ako sedimo, sklonimo se i čekamo ništa nećemo uspeti a ovako imamo aktivnu ulogu, a sve što radimo nadam se da nikome u EU neće smetati. A i u štedeli smo nešto novca, neće morati da šalju svoje službenike“, rekao je on.\nZaev kaže da „nikad nije bilo teško sarađivati i pričati o bilo čemu s partnerima u EU, ali da je krajnje vreme da nešto sami uradimo, sami ugovorimo i dogovorimo se“.\n„Oni su uvek dobrodošli ali ova inicijativa je usmerena ka tome obezbedimo prave benefite za građane u regionu“, kazao je on i dodao da su određeni napori uloženi i kroz proces integracija i Berlinski proces, ali da je činjenica da svi u regionu imaju npr. velike gubitke zbog stajanja na granicama.\n„Lako je sarađivati i nadam se da će i sa drugima iz zapadnobalkanske šestorke biti isto tako lako sarađivati“, zaključio je on.\nAlbanski premijer Edi Rama s tim u vezi kaže:\n„Nije ni lakše ni teže, drugačije je.“\n„To je između nas izgrađeno i to bez čekanja na EU“, dodao je on.\n„Mi moramo da napravimo prioritete da izguramo neke stvari važne za svih šest na Zapadnom Balkanu. Nije slučajnost da ćemo se za mesec dana sastati na Ohridu a potom u Albaniji kada će svi biti pozvani. Intenzitet sastanaka pokazuje da postoji potreba za uspostavljanje funkcionalne mreže eksperata i institucija za sprovođenje onoga što još nije sprovedeno. Nije teže bez naših prijatelja, nije lakše jer nema razloga da bude lakše, ovo je tipičan izazov i ne dovodi se u pitanje da ćemo pozvati sve one koji bi mogli da nam pomognu svojim doprinosima, ali nećemo nikoga da čekamo“, zaključio je Rama.\nRama je poručio da je regionu očajnički potrebno da ide napred i da je inicijativa, nazvana, inače, „mali Šengen“, otvorena za sve na Zapadnom Balkanu.\nRama je zahvalio predsedniku Srbije Aleksandru Vučiću i premijeru Zoranu Zaevu na sastanku, za koji je rekao da je dragocen i da će imati značajan ishod.\n„Dovoljno je samo da vam kažem jedan primer da shvatite koliko nam je očajnički potrebno da idemo ka napred, a to je 26 miliona sati čekanja koje se potroše na graničnim prelazima“, istakao je Rama.\nRama je podsetio da su se 2017. godine na sastanku Berlinskog procesa u Trstu dogovoren akcioni plan za regionalnu ekonomsku oblast, ali da se dve godine nakon toga nije desilo dovoljno stvari koje bi bile pretočene u ekonomski rast, više interakcije i veću integraciju.\n„Od suštinskog značaja je cilj koji nas je okupio u ovom formatu i da idemo napred na žustriji način, sa boljom koordinacijom, da bi ti procesi koji su stavljeni na papir bili odobreni više nego jednom. Hajde da ovo drugi ne rade za nas“, rekao je Rama.\n„Samo onaj ko poseduje neke stvari on ih i sprovodi u delo“.\nZaev: Balkan više nije bure baruta, već region mira, razvoja…\nZaev je poručio da se zajedno sa Srbijom i Albanijom pokreće inicijativa o jačem regionalnom povezivanju i šalje poruka da politički odnosi u regionu postaju jednostavniji, da Balkan više nije bure baruta, već region mira, stabilnosti i ekonomskog razvoja, 21. veka, posvećen boljem životu.\nUveren je da će uz pomoć ove inicijative region biti više poštovan, konkurentniji u svetu i privlačniji i građanima Balkana da ostanu i žive u regionu, i stranim investitorima da prave planove na osnovu širokog opsega naših resursa.\n„Imamo dosta potencijala koje možemo da iskoristimo, a tako ćemo steći i više poštovanja i od EU“, rekao je on.\nOn je pozvao i druge sa Balkana da se priključe inicijativi jer je, kako kaže, Balkan inspiracija za unapređenje saradnje.\n„Moramo da uložimo mnogo više u intenzivan rad a ne da se zadovoljimo onim što je postignuto do danas. Naš region definitivno treba da unapredi saradnju u pogledu primene četiri fundamentalne slobode – slobodnog kretanja robe, usluga, radnika i slobodno kretanje saobraćaja“, istakao je on.\n„Definisali smo sledeći sastanak na Ohridu gde ćemo nastaviti s konkretnim koracima i nadamo se da ćemo objaviti konkretne rezultate i potpisati sporazume“, dodao je Zaev.\nTrivan: Nema rušenja mini hidroelektrana\nĐukanović o sastanku vlasti i opozicije: Sve je ekstra, dišemo kao jedan\nTotal Hits : 3707923


Srbija Info Vesti / Kosovsko biračko telo broji više od milion ljudi\nKosovsko biračko telo broji više od milion ljudi\nBeograd, 23. septembra 2001.godine (Beta) - Biračko telo na Kosovu, uoči opštih izbora u pokrajini zakazanih za novembar, broji više od milion ljudi, izjavila je danas agenciji Beta portparol Misije OEBS-a na Kosovu Kler Trevena.\nPrema podacima pristiglim do petka uveče, koje je OEBS do sada obradio, u Srbiji se registrovalo "nešto više od 93.000 ljudi", rekla je Trevena. Ona je dodala da se u Crnoj Gori registrovalo oko 5.500 birača, a na samom Kosovu "skoro 66.000" Srba.\nTrevena je kazala da se uoči izbora u Srbiji i Crnoj Gori registrovalo ukupno 98.900 raseljenih kosmetskih Srba, a da ukupan broj registrovanih Srba, kako raseljenih, tako i onih koji su ostali na Kosovu, iznosi "oko 165.000".\nOEBS je primio i "blizu 20.000" registracija poštom, što, kako je objasnila Trevena, podrazumeva i Albance i Srbe.\nOve godine registrovalo se "skoro 23.000" Albanaca, koji su stekli biračko pravo. Na prošlogodišnjem popisu koji su Srbi bojkotovali registrovano je oko 900.000 Albanaca, kazala je Trevena.\nNa pitanje da li su se neke stranke Srba juče prijavile za učešće na izborima, Trevena je kazala da je OEBS dobio prijavu "jedne koalicije".\nOna je rekla da će sednica Izborne komisije biti održana sutra pre podne i da će nakon nje biti poznato koje su se sve stranke prijavile za učešće na izborima.\nRok za registraciju za opšte izbore na Kosovu istekao je sinoć.


Preporuka o kombinovanom učenju predviđa kratkoročne mere kao direktan odgovor na izazove koje je nametnula globalna zdravstvena kriza, kako bi se ojačao obrazovni sistem i otpornija Evropa, navodi se u izveštaju STA.\nMere podrazumevaju kombinaciju učenja u školi, u drugom okruženju, učenje licem u lice i uz korišćenje različitih digitalnih i analognih alata.\n"Ove mere o kombinovanom učenju su konkretan odgovor na pandemiju koja je radikalno omela obrazovanje", ocenila je ministarka obrazovanja Slovenije Simona Kustec.\nMinistri su se složili da bi države članice trebalo da preuzmu veću odgovornost, da su im potrebne konkretne političke smernice, kao i bliže veze na političkom i tehničkom nivou, objasnila je Kustec.\nŠkola đaci koronavirus korona učionica\nMinistar nauke i obrazovanja Hrvatske Radovan Fuhs ocenio je da se hrvatski obrazovni sistem dobro snašao tokom pandemije, prenela je ranije HINA.\n"Slušajući kolege iz drugih zemalja, mislim da je Hrvatska prilicno dobro već primenila ono o čemu smo danas razgovarali - kombinaciju učenja u školi, učenja licem u lice i korišćenja modernih tehnologija, tačnije svih tehničkih i softverskih mogućnosti koje mogu da se primene u nastavnom procesu", izjavio je Fuhs na konferenciji za novinare i ocenio da bi ideju o kombinovanom učenju trebalo nastaviti i kada pandemija kovida-19 bude prošla.\nDeo sednice Saveta za obrazovanje, omladinu i sport EU bio je posvećen mladima jer se Evropska godina mladih obeležava 2022. godine.\nUsvojeno je nekoliko rezolucija, uključujući i onu o očuvanju gradskih prostora koji omogućavaju učešće mladih.


Počeo Svetosavski turnir u malom fudbalu | Palelive.com\nPočetna Novosti Sport Počeo Svetosavski turnir u malom fudbalu\nPeti Svetosavski turnir u malom fudbalu „Pale 2018“, koji je okupio 15 ekipa, počeo je večeras u Sportsko-poslovnom centru „Peki“. Načelnik opštine Pale Boško Jugović rekao je novinarima da je ovo jedna od ozbiljnijih manifestacija.\n„Svetosavski turnir se organizuje već peti put, a opština Pale je organizator i pokrovitelj posredstvom svojih institucija. Želimo da bude fer-plej igra i da pobijedi najbolji“, istakao je Jugović.\nOn je dodao da se na ovaj način promoviše sport, što je već dio tradicije, jer je turnir iz godine u godinu sve ozbiljniji i sve je jači sastav ekipa koje dolaze.\nIgrač ekipe „Olimp“ Nemanja Knežević rekao je da je ova ekipa igrala svake godine na ovom turniru i da su osvajali pehar nekoliko puta.\nKnežević je dodao da je Svetosavski turnir jedan od boljih manifestacija na Palama, pogotovo za razvoj malog fudbala.\nGoran Ivković iz ekipe „Hotel bord Jahorina“ rekao je da je bitno da djeca igraju, da se druže, stiču iskustvo, kao i daje turnir za pohvalu jer se održava u lijepoj, velikoj sali.\nNagrada za osvojeno prvo mjesto na turniru je 3.000 KM, dok je za drugo 1.000 KM.\nPrethodni članakOtvorena dva tekstilna pogona\nNaredni članakKinezi zainteresovani za sportske pripreme na olimpijskoj planini


KAMENICA: Belamionix otvorio hipermarket – Vikici.net\nHome/Bihać/KAMENICA: Belamionix otvorio hipermarket\nU novootvorenom hipermarketu firme Belamionix posao dobilo 50 Bišćana\nU prisustvu velikog broja posjetitelja i kupaca u bihaćkom naselju Kamenica danas je svečano otvoren prvi hipermarket firme Belamionix na području Unsko-sanskog kantona. Hipermarket površine 7.000 m2 sa 30.000 artikala svečano su otvorili u ime vlasnika Sejfudin Suljić i u ime gradske uprave Bihaća i gradonačelnika Emdžada Galijaševića, Smail Toromanović.\nU novom hipermarketu posao je dobilo 50 radnika, a nakon Bihaća ova kompanija planira i u drugim gradovima Unsko-sanskog kantona otvoriti prodajne objekte.\nObraćajući se prisutnim, Sejfudin Suljić u ime kompanije Belamionix zahvalio je gradskoj upravi na susretljivosti u ubrzanom rješavanju svih potrebnih dozvola,dodavši da će ovaj prodajni lanac u prvom redu, pored povoljnih cijena, kupcima nuditi i široki asortiman domaćih proizvoda.\nLipa voda Vodica, zaboravljena i ostavljena, zove nas opet... (FOTO/VIDEO)


Čirgić: Ukidanje zdravstvenog osiguranja rizično - preduzetnica.me\nPočetna»Kolumne»Biznis i Zdravlje»Čirgić: Ukidanje zdravstvenog osiguranja rizično\nČirgić: Ukidanje zdravstvenog osiguranja rizično\nUkidanje doprinosa za zdravstveno osiguranje koje je najavio ministar finansija i socijalnog staranja Milojko Spajić je rizičan potez, a čudno je i to da sve dolazi u jeku pandemije korona virusa, ocijenio je za Dnevne bivši direktor Fonda za zdravstveno osiguranje (FZO) Sead Čirgić.\nNekada prvi čovjek Fonda ističe i da se ukidanjem doprinosa ruše “svi izgrađeni stubovi stabilnosti i sigurnosti zdravstvenog sistema i ulazi u neizvjesnost”.\nOn smatra i kako sve to vodi ka ukidanju Fonda kao autonomne institucije, što će je pretvoriti u službu Ministarstva zdravlja.\nPodsjećamo, ukidanje doprinosa za zdravstveno osiguranje jedna je od mjera iz Maršalovog plana “Evropa sad”, koji je nedavno predstavio ministar Spajić, a po kojoj bi, uz ostale mjere poreske reforme trebalo da dovede do značajnog povećanja prosječne plate u Crnoj Gori.\nBudući da doprinosi za zdravstveno osiguranje čine veliki dio prihoda Fonda, Čirgić ukazuje na rizike od takvog poteza resora finansija.\n“Ako znamo da doprinosi za zdravstveno osiguranje koji iznose oko 200 mil.€ čine preko 70% ukupnih prihoda FZO, a da pri tom nemamo nijednu analizu koja pokazuje finansijsku održivost zdravstvenog sistema i prednosti novog modela finansiranja i zdravstvenih benefita za građane ukidanje doprinosa cijenim kao rizičan potez. Da sve bude i čudno jeste što se to predlaže u vrijeme opasnosti i rizika po zdravstveni sistem uzrokovane korona pandemijom”, rekao je Čirgić.\nPredloženim rješenjem se, kako je rekao, vrši centralizacija zdravstvenog sistema, što će, smatra on, dovesti do “još manje odgovornosti menadžera sistema i njihovo svođenje na obične administratore”.\n“Ovo znači i da će se nastaviti, sada u još većoj mjeri, finansiranje zdravstvenih kapaciteta umjesto stvarnih usluga. Ukidanjem doprinosa na korak smo i do ukidanja FZO kao autonomne institucije i njegovo pretvaranje u službu Ministarstva zdravlja. Nije mi poznato da igdje u svijetu postoji fond bez doprinosa, kasa bez novca u prevodu, to je nonsens. Fond kao finansijska institucija doprinosima garantuje osiguranicima ostvarivanje prava shodno Zakonu o zdravstvenom osiguranju, što znači da su doprinosi faktor stabilnosti zdravstvenog sistema”, rekao je Čirgić.\nManja efikasnost, duge liste čekanja…\nSagovornik Dnevnih napominje da model finansiranja iz doprinosa koristi najveći broj zemalja, poput Japana, Njemačke, Austrije, Francuske, Holandije, Belgije, te države regiona, uključujući Sloveniju i Hrvatsku.\n“Vjerujem da bi se neke od zemalja, posebno one razvijenije od nas, sjetile čarobne formule za dostizanje većeg standarda. Međutim, u ekonomskoj nauci poznato je da nema većeg standarda bez veće produktivnosti, stvaranja nove vrijednosti”, rekao je Čirgić.\nOn strahuje i da bi primjena ponuđenog modela u Crnoj Gori, svojstvenog nekim visokorazvijenim zemljama poput Engleske, Švedske, Norveške, dovela do pada produktivnosti u sektoru zdravstva, manje efikasnosti, pojave dugih lista čekanja, kumuliranja neizmirenih obaveza i prebacivanja troškova zdravstvene zaštite na građane.\nŠta ako se budžet ne bude punio planiranom dinamikom?\nČirgić je pojasnio i da se sredstva iz doprinosa troše na bruto zarade zaposlenih u zdravstvu, materijalne troškove potrebne za rad javnih zdravstvenih ustanova, ljekove i medicinska sredstva, investicije u zdravstvu.\nOn pita i što je opcija ako se budžet ne bude punio planiranom dinamikom i u zacrtanom obimu, budući da, kako je rekao, znamo da BDP ni sljedeće godine neće dostići nivo iz 2019.\n“Za koju od stavki će faliti sredstava? Takođe, znamo da troškovi zdravstva rastu i da će oni u narednoj godini, bez uvećanja zarada, biti veći minimum 6% u odnosu na ovu godinu. Nije teško doći do računice da je za potrebe zdravstva uz najavljeno povećanje zarada potrebno obezbijediti 400 miliona”, rekao je Čirgić.\nToliki budžet, vjeruje on, zdravstvo neće dobiti “jer uz ukidanje doprinosa Ministarstvo finansija to ne može obezbijediti”.\n“Posljedice će biti kumuliranje neizmirenih obaveza, i što obaveze budu više rasle imaćemo usporavanje zdravstvenog sistema, odnosno zdravstveni sistem neće moći blagovremeno odgovoriti zdravstvenim potrebama pacijenata”, zaključio je Čirgić.\nPrethodni PostUskoro regulisanje platnog prometa sa regionom\nSljedeći Post Borovinić Bojović: Cijene ljekova biće niže, lista dodatno proširena


Berahino debituje za 'Grnčare' protiv svog bivšeg kluba - Sportske.net\nBerahino debituje za 'Grnčare' protiv svog bivšeg kluba\nMenadžer Stouka Mark Hjuz rekao je danas da je fudbaler Saido Berahino odslužio osmonedeljnu suspenziju pre nego što je otišao iz Vest Bromviča.\nPL - "Čekićari" postali Gvardiolina mušterija, "magični" Jakupović ukrotio Junajted!Da nije fudbaler, bio bi nevin! Ali je stigao do stotke!Od velikana Arsenal je najviše potrošio u ovom prelaznom roku!Od velikana Arsenal je najviše potrošio u ovom prelaznom roku!Kakav šok na "Emiratima", Svonsi i Palas se "vade"!\nBritanski mediji naveli su da je Saido Berahino bio suspendovan pošto je pao na doping testu, koji je obavljen van takmičenja.\nOn je, navodno, povremeno koristio opijate.\nHjuz je rekao da je 23-godišnji fudbaler, koji je u januaru prešao u Stouk, imao "problema u bivšem klubu u prethodnih 18 meseci" i da ga je Fudbalski savez (FA) tada suspendovao zbog "disciplinske stvari".\n"Mi smo to znali pre nego što smo ga doveli u Stouk", rekao je Hjuz.\nVelšanin je dodao da nema razloga da Berahino ne bude u sastavu za utakmicu sa Vest Bromvičem u subotu u Premijer ligi.\n"Kao i kod dovodjenja svakog igrača, mi istražimo sve pre nego što potpišemo ugovor, ali uopšte nismo promenili mišljenje o Berahinu. Za ostale detalje morate da se obratite njegovom bivšem klubu. Zadovoljni smo onim što je prikazao, a on se raduje subotnjoj utakmici", naveo je Hjuz.\n"Zašto da ne bude u timu, on je u konkurenciji", dodao je menadžer Stouka.\nMenadžer Vest Bromviča Toni Pjulis je takođe potvrdio da je Berahino odslužio kaznu, ali nije rekao zbog čega.\n"Naš klub se vrlo dobro brinuo za Saida kada je bio ovde. Klub brine o svim igračima. On je jedan od glavnih razloga što je klub ostao u Premijer ligi pre dve sezone", rekao je Pjulis.\nFA je saopštio da neće komentarisati doping prekršaje sve dok oni ne krše kodeks Svetske antidoping agencije.


May 2021 - Page 2 of 5 - Sportske vesti\nNaisa na kraju treća\nSouth Media\t27/05/2021\nNiški tim bolji i u revanšu ŽRK Bekament BB- ŽRK Naisa 24-29(11-16) Rukometašice Naise “overlie” su 3.mesto pošto su i u revanšu savladale ekipu Bekamenta sa 29-24 (16-11). Da podsetimo, superligaš iz Niša bio je ubedljiv i u prvoj\nNais u Velikoj Plani domaćin beogradskim klubovima\nU vikendu pred nama Klub košarke u kolicima Nais sastaće se beogradskim ekipama, Soko i Singidunum, ovoga puta u Velikoj Plani u okviru turnira u košarci u kolicima „Trofej Velika Plana 2021“. Na turniru učestvuju tri ekipe: KKK „Nais“ –\nNiški gimnastičari prvaci Srbije\nSeniorska ekipa Gimnastičkog kluba Niš postala je ekipni prvak Srbije, pošto je pobedila na državnom prvenstvu u Novom Sadu, ispred Partizana iz Kostolca i beogradskog Pobednika. U pojedinačnoj konkurenciji, Nišlija Dušan Đorđević postao je dvostruki šampion pobedama u parteru\nPrvi meč razigravanja za treće mesto pripao Naisi\nSouth Media\t26/05/2021\nŽRK Naisa-ŽRK Bekament BB 33-20 (19-9) Rukometašice Naise ubedljivo su slavile u prvoj utakmici za 3.mesto, pošto su u Nišu savladale ekipu Bekamenta sa 33-20 (19-9). Već posle 10-ak minuta Naisa je imala prednost od 6-1, da\nBogdan Mitić kreće stopama starijeg brata\nProteklog vikenda u Beogradu održano je Državno prvenstvo za pionire, gde je Plivački klub Naisus predstavio Bogdan Mitić. Bogdan je plivao u kategoriji dečaka 11-12 i svojim ličnim rekodrima pokazao je da, iako je pliva sa starijima, pripada samom plivačkom\nMlade fudbalerke Radničkog sjajne u derbiju sa Napretkom (VIDEO)\nSouth Media\t24/05/2021\nU 28. kolu razvojne lige za devojčice, fudbalerke Radničkog iz Niša trasirale su sebi put ka tituli prvaka jugoistočne grupe. One su u derbiju savladale vršnjakinje Napretka iz Kruševca rezultatom 4:1(1:0). Niške fudbalerke su bolje ušle u meč\nSouth Media\t19/05/2021\nRadnički je i dalje superligaš!. Nišlije su u meču poslednjeg kola pobedile Bačku sa ubedljivih 5:1, i uradile što je bilo do njih. Trebalo je još i da bar jedan od direktnih konkurenata ne pobedi, a to se desilo\nU poslednjem kolu Prve lige u Pirotu su se sastale dve ekipe sa juga Srbije koje suostale bez šansi za opstanak u ovom rangu takmičenja. Domaći Radnički je dočekao leskovačku Dubočicu i porazio je minimalnim rezultatom 1:0(0:0). Iako rezultat


Dačić sa zvaničnicima SAD i ministrima iz regiona - Bum Sport Music Radio | Bum Sport Music Radio\n“Grupa smrti” je izvesna,u njoj možda i Srbija\nVAŠINGTON – Prvi potpredsednik Vlade Srbije i ministar spoljnih poslova Ivica Dačić danas će, tokom boravka u Vašingtonu, razgovarati sa visokim američkim zvaničnicima i šefovima diplomatija zemalja regiona.\nŠef srpske diplomatije imaće bilateralni sastanak sa pomoćnikom državnog sekretara SAD za Evropu i Evroaziju Vesom Mičelom.\nDačić će, takođe, u Beloj kući učestvovati na zajedničkom sastanku ministara spoljnih poslova regiona sa savetnikom za nacionalnu bezbednost SAD Herbert Rejmond Mekmasterom, saopštilo je Ministarstvo spoljnih poslova.\nDačić je u sredu u Vašingtonu učestvovao na konferenciji Atlantskog saveta pod nazivom “Oblikovanje budućnosti Balkana u eri neizvesnosti”.\nAtlantski savet je prethodno objavio na svom sajtu izveštaj o novoj američkoj strategiji za Balkan pod nazivom “Balkan napred: Nova strategija SAD za region”, u kome predlaže stalno američko vojno prisustvo u jugoistočnoj Evropi, zalaganje za “istorijsko pomirenje” sa Srbijom i obnavljanje reputacije SAD kao istinskog posrednika.


Na listi Srpske napredne stranke za republičke izbore troje Kragujevčana - iKragujevac\nNa listi Srpske napredne stranke za republičke izbore troje Kragujevčana\npetak, 06 mart 2020 13:24\nRepublička izborna komisija (RIK) je na jučerašnjoj sednici proglasila izbornu listu "Aleksandar Vučić - Za našu decu", koja je podneta juče u podne. Među 250 kandidata koji se nalaze na listi Srpske napredne stranke za republičke izbore našlo se troje Kragujevčana.\nUz nju je podneto ukupno 45.320 pravno valjanih overeneh izjava birača da podržavaju navedenu izbornu listu.\nU pitanju su Goran Kovačević, diplomirani ekonomista iz Srpske napredne stranke i Danijela Veljović , master prava iz SDPS/a. Oni se na listi nalaze na 69. i 70. mestu. Tu je još i Milan Urošević, iz Srpskog pokreta obnove, kao koalicioni partner naprednjaka na republičkim izborima. Uroševićevo ime upisano je na 130. mestu.\nMilan Urošević na lokalu neće biti na listi SNS-a, već će voditi kampanju grupacije „Svi na ovu stranu” sa Veroljubom Stevanovićem.\nIzbornu listu „Aleksandar Vučić - Za našu decu” čini koalicija političkih partija u kojoj su Srpska napredna stranka, Socijaldemokratska partija Srbije, Pokret socijalista, Partija ujedinjenih penzionera Srbije, Pokret snaga Srbije - BK, Srpska narodna partija i Srpski pokret obnove.


Učenici koji sledeće godine upišu gimnaziju trebalo bi da pohađaju nastavu po reformisanom konceptu obrazovanja. U osnovi ove reforme su nepostojanje klasičnih smerova, paketi izbornih predmeta i na kraju opšta matura koja bi zamenjivala prijemni ispit na fakultetima. Dok u Ministarstvu prosvete smatraju da je godinu dana dovoljno za pripremu i primenu novog sistema, predstavnici gimnazija i Nacionalnog prosvetnog saveta nisu toliko optimistični.\nZavod za unapređenje obrazovanja i vaspitanja dobio je od Ministarstva zadatak da napravi nacrt novog plana. Kada zavod izradi plan, dostavlja ga Ministarstvu prosvete, koje ga potom šalje Nacionalnom prosvetnom savetu koji o njemu odlučuje.\n- Komisija još radi na pisanju plana. Imamo rok do 1. januara da sve završimo, da bi posle išao dalje u proceduru. Kao osnovu koristimo prethodni rad komisije i ovaj će sigurno da liči na njega - kaže Ivan Perić iz Zavoda za unapređenje obrazovanja i vaspitanja.\nPrema prethodnom nacrtu plana, prva godina bi bila ista za sve učenike, u drugoj godini učenici bi imali dva izborna predmeta, a u trećoj četiri i na završnoj godini čak osam izbornih predmeta.\n- Učenici bi na ovaj način imali priliku da razmisle da li im bolje leže društvene ili prirodne nauke. Najveća novina predviđena je u trećem razredu kada bi učenici imali pakete izbornih predmeta koji bi, zbog većeg broja časova iz određenih predmeta, vukli ka određenim fakultetima – rekao je nedavno pomoćnik ministra prosvete Bogoljub Lazarević.\nIako je inicijativa za ovakvu reformu školstva potekla od Zajednice gimnazija, oni smatraju da je nemoguće sve organizovati i isplanirati za manje od godinu dana.\n- To ne bi trebalo da bude reforma, nego jedan kontinuitet, evolucija. I potrebno je da se slože svi učesnici, a na konferenciji na kojoj je učestvovalo više od 80 gimnazija opšti je stav da treba raditi sporije - kaže predsednik Foruma gimnazija Miodrag Sokić.\nU Ministarstvu smatraju da je važno da učenici koji su osnovnu školu završili po reformisanom sistemu upišu sledeće godine i gimnaziju koja je reformisana. Poslednja reforma izvedena je 1990. godine, pa oni koji se protive uvođenju promena na prečac smatraju da bi rezultat mogao da bude poguban.\n- Potrebno je definisati kompetencije koje deca treba da dobiju na kraju školovanja, šta je obavezno, a šta poželjno da znaju, program kako će se sve to sprovoditi. Onda dolazi i pisanje novih udžbenika - kaže predsednica Nacionalnog prosvetnog saveta (NPS) Desanka Radunović.\nCilj zaposlenih u gimnazijama, kao i Ministarstva prosvete, jeste da se poveća broj osmaka koji će upisati ovu školu. Trenutno u gimnazije ide oko 20 odsto srednjoškolaca, što je gotovo duplo manje od proseka u pojedinim zemljama okruženja. Popularizacija gimnazija je važna jer ona automatski povećava broj đaka koji će nastaviti školovanje.


HomeHronikaMUP Srbije odgovara Abazoviću: Ne tragamo za Kovačevićem jer nema poternice\n30/04/2021Redakcija BALKAN TVHronika, Vesti0\nMUP Srbije saopštio je da potpredsednik Vlade Crne Gore Dritan Abazović raspolaže „lošim informacijama“, jer je izjavio da se bivši direktor crnogorske Uprave za nekretnine Dragan Kovačević za kojim traga policija nalazi se u Srbiji.\n„Gospodin Abazović je odnedavno počeo da se bavi bezbednosnim pitanjima u Crnoj Gori i zato verujemo da je njegova izjava kojom bez dokaza i bez povoda napada državu Srbiju i njene bezbednosne strukture da ne traže Dragana Kovačevića, crnogorskog državljanina i bivšeg direktora Uprave za nekretnine Crne Gore, posledica neiskustva i loših informacija“, navodi se u saopštenju MUP-a.\nDa bi mu, kako kažu, pomogli u sagledavanju stvarnih prilika, MUP Srbije njega i javnost obaveštava da „Crna Gora nije ni zvanično ni nezvanično obavestila Srbiju da potražuje bivšeg direktora crnogorske Uprave za nekretnine Dragana Kovačevića“.\nTakođe, dodaju, Srbija je član Interpola i uvidom u sistem Interpola nije pronađena poternicu Crne Gore za Kovačevićem u sistemu Interpola.\n„Da je Crna Gora izdala međunarodnu poternicu za Draganom Kovačevićem, Srbija bi posredstvom jedinstvenog sistema obaveštavanja u mreži Interpola to bez sumnje znala. Do danas u 12 časova, poternice nema“, navode iz MUP-a.\nKažu i da „ako crnogorska policija za Kovačevićem traga na svojoj teritoriji“, MUP o tome ne zna ništa niti može da zna.\n„Ako Crna Gora želi da proveri da li je Dragan Kovačević na teritoriji Srbije potrebno je samo da nam pošalje zamolnicu i mi ćemo imati osnov da izvršimo odgovarajuće provere. Pozivamo i gospodina Abazovića i sve druge političare da se uzdrže od napada na MUP Srbije i da poštuju rad i upornost svih pripadnika MUP-a u borbi protiv organizovanog kriminala“, poručuju iz MUP-a Srbije.


Buđenje u isto vrijeme odlično za mentalno i fizičko zdravlje – Borba\nStručnjaci za spavanje savetuju da ustajete u isto vrijeme svako jutro bez obzira kada idete da spavate i da li radite ili ne, jer je to odlično za mentalno i fizičko zdravlje, a time i za zadovoljstvo životom generalno.\nUkoliko se rano budite zbog posla cijele nedelje, probudite se u isto vrijeme i vikendom kada ne radite – osjećaćete se mnogo bolje, energičnije i zadovoljnije nego da spavate dugo.\nVrijeme u koje se probudite svako jutro možda je jednako važno kao i vreme odlaska na spavanje prethodne noći, pokazalo je istraživanje sprovedeno na više od 1.000 ljudi koje je sproveo web portal “Mattress Inquirer”.\nKod drugih je svakodnevno ustajanje u isto vreme nešto što im omogućava više korisnih sati tokom dana. Neka istraživanja naslućuju da bi rano buđenje u isto vrijeme moglo da bude ključ za vrhunsku produktivnost, što bi objasnilo zašto su pojedinci koji imaju tu naviku često zadovoljniji svojom finansijskom i poslovnom situacijom.\nTakođe, to nije dobro ni za mentalno zdravlje. Na primjer, prisjetite se, koliko puta ste jedva dočekali vikend i odlučili “da spavate do podne”, ali nakon tog dužeg spavanja cio dan ste se osećali kao “da vas je pregazio voz”. To se ne isplati…\nTijelo je naviklo na rutinu koju je imalo tokom nedelje i vikend je to poremetio, a to se pak odrazilo na početak sedmice, jer ste ta dva dana spavali duže pa ste opet počeli da ustajete ranije. Stoga, bolja ideja je da ustanete u isto vrijeme i tokom vikenda, pa to vreme iskoristite za stvari koje vas ispunjavaju zadovoljstvom, prenosi mindbodygreen.com.\nGoogle Maps omogućio korisnicima da ucrtaju puteve koji nedostaju


Infiniti Q30 - Muški magazin - trendovi, fitness, lifestyle, saveti, devojke... `\nViše nema dileme da li će se i kada pojaviti novi Q30 model, pošto je japanska kompanija zvanično objavila detalje o svom novom automobilu...\nInfinitijev prvi model za premijum kompakt segment kategoriju sa rivalima kao što su Audi A3, BMW serije 1, VW Golf i Mercedesova A klasa, sa kojom deli MFA platformu i mehaničke delove, dolazi dve godine posle premijere Q30 Active Compact koncepta.\nEvo kako Infiniti opisuje svoj model u zvaničnom saopštenju:\n"Novi Q30 predstavlja koncept razvijen za kupce koji traže urbanu individualnost. Dinamičke vozne karakteristike mu daju samopouzdanje, a odlične performanse kao i upravljanje su takođe tu. Oprema je posebno dizajnirana, a enterijer predstavlja novi pristup u dizajnu i prenos eksterijera na putničku kabinu".\nInfiniti nije otkrio više detalja, ali oznaka 2.2d na Q30 pokazuje da je verovatno u pitanju Mercedesov 2.2 dizel sa 168ks i 400Nm obrtnog momenta, koji se već korsiti za model Q50 za evropsko tržište, a povezan je ili na šestostepeni manuleni prenos, ili na sedmostepeni automoatski prenos.\nQ30 će se praviti zajedno sa svojim crossover pandanom, dolazećim QX30 modelom, u sunderland fabrici u Britaniji, odakle će se izvoziti na tržišta širom sveta, uključujući Kinu i Severnu Ameriku. Svetska premijera Q30 modela će se održati na sajmu u Frankfurtu, ovog septembra.\nPROČITAJTE SLEDEĆI TEKST: Terafugia TF-X – Koncept letećeg automobila


HomePolitikaPremijerka sa delegacijom Atlantskog saveta SAD\n27/07/2021Redakcija BALKAN TVPolitika, Vesti, za slajder0\nPredsednica Vlade Ana Brnabić razgovarala je sa delegacijom Atlantskog saveta, koju predvodi direktor Centra za Evropu Benjamin Hadad, o aktuelnoj situaciji u regionu, evropskim integracijama i mogućnostima unapređenja odnosa Srbije i SAD.\nU razgovoru sa predstavnicima ove organizacije, premijerka Ana Branbić izrazila je zabrinutost zbog aktuelne političke situacije u regionu, navodeći da bi pažnja regiona morala više biti usmerena, pre svega, na oporavak ekonomija i stvaranje strategije za izlazak iz krize nakon pandemije.\nAna Brnabić sa delegacijom Atlantskog saveta SAD\nSrbija je posvećena održavanju ekonomske stabilnosti, o čemu svedoči i rast BDP-a u prvom kvartalu ove godine, istakla je premijerka, saopštila je vladina Kancelarija za saradnju sa medijima.\nOna je dodala da je, višestruko značajna saradnja poput inicijative „Mali Šengen“, koja predstavlja viziju o zajedničkom ekonomskom prostoru Zapadnog Balkana i direktno doprinosi ostvarivanju ciljeva za bolji život naših građana.\nŠef delegacije Atlantskog saveta Benjamin Hadad podržao je evropski put Srbije i naglasio da je misija Saveta da pospeši saradnju i partnerske odnose sa Srbijom.\nIstakao je da je organizacija posvećena saradnji i daljem jačanju odnosa između Srbije i SAD.\nGovoreći o saradnji na polju digitalne transformacije i digitalne ekonomije, predstavnici Atlantskog saveta su istakli da bi zemlje regiona mogle da primene pozitivna iskustva Srbije u ovoj oblasti i ponudili podršku Saveta u cilju isticanja potencijala naše zemlje i privlačenja stranih investicija.\nPremijerka Brnabić istakla je da je već dosta urađeno na polju digitalne transformacije zemlje, što je u situaciji pandemije bilo naročito vidljivo.\nPrioriteti vlade i dalje ostaju ulaganja u nauku, inovacije i digitalnu edukaciju, naglasila je predsednica vlade, ističući da je to jedan od načina da se omogući povratak mladima u zemlju i stvaranje društva u kojem ljudi žele da žive i koje se zasniva na znanju, uz stabilan ekonomski sistem koji privlači investitore.\nBrnabićeva je zahvalila delegaciji Atlantskog saveta na inicijativi za jačanje odnosa i u segmentu digitalizacije i inovacija i istakla da je Vlada Srbije usredsređena na jačanje političkih i ekonomskih odnosa između Srbije i SAD, kao i daljem snaženju veza dva naroda.


Nova nemačka fabrika završava se u Pančevu – svaki drugi noviji automobil na svetu ima njihov deo – Dnevni Magazin\nNova nemačka fabrika…\n“Kompletnu obuku smo imali sa našim kolegama u Nemačkoj. To je bio jedan teorijski deo, gde su nas podučavali teorijskim stvarima, a išli smo i direktno u proizvodnju, gde smo na praktičnim primerima videli kako to sve izgleda u velikoj serijskoj proizvodnji”, kaže Igor Kovač, zaposlen u “Broseu”.\nU “Broseu” planiraju da otvore 1.100 radnih mesta u sektoru razvoja, prodaje, nabavke i proizvodnje. Zato su na 63.000 kvadratnih metara napravili savremene proizvodne pogone u koje su uložili 180.000.000 evra.\nRoman Strakoš, direktor “Brosea” u Pančevu, kaže da su doneli odluku o izgradnji fabrike u Srbiji i Pančevu nakon analize lokacija širom Evrope.\n“Industrijski grad poznat po velikom potencijalu i kvalifikovanim stručnjacima nas je privukao, kao i blizina Beograda, u kojem se nalaze renomirani univerziteti. Započeli smo saradnju sa Mašinskim i Elektrotehničkim fakultetom, i ovde ćemo dovoditi njihove studente na praksu. Biće nam potrebni programeri softvera i hardvera, inženjeri i menadžeri u proizvodnji i logistici”, navodi Strakoš.\n“Sa ponosom stojimo ovde u fabrici ‘Brose’ i jednostavno ovo je ono za šta smo radili godinama iza nas, i jako je velika stvar za grad Pančevo”, naglasio je gradonačelnik.\nNa samo nekoliko stotina metara od nove fabrike “Brose”, nalazi se još jedan nemački gigant “ZF”. Zahvaljujući njima, značajno se menja i dosadašnja privredna slika Pančeva.


BalkanMagazin :: Vakcinacija u Francuskoj počela u atmosferi podele: Polovina stanovništva ne veruje vlastima\nponedeljak, 28. decembar 2020 01:50\nU Francuskoj je juče počela vakcinacija protiv korona-virusa. Prvu vakcinu dobila je, pred kamerama svih francuskih tv kanala, penzionerka stara 78 godina, bivša kućna pomoćnica za koju mediji, na neuobičajeno familijaran način, prenose da se zove Moriset (ne dajući njeno prezime), da je volonter, da živi u domu za stara lica u pariskoj oblasti u mestu Sevran.\nKako prenose reporteri, ona je bila veoma dirnuta činjenicom da je prva vakcinisana Francuskinja. Pored nje, juče je vakcinisano još desetak volontera u istom domu za stara lica u pariskoj oblasti, kao i lekari zaposleni u tom domu a koji su stariji od 65 godina.\nVakcinacija je u Francuskoj dobrovoljna i besplatna u smislu da troškove direktno isplaćuje zdravstveno osiguranje i to za sve građane. Za sada na raspolaganju je u Francuskoj vakcina tipa RNK proizvođača Fajzer i Biontek.\nKampanja će se širiti postupno kako je već najavljeno pre mesec dana: u prvoj fazi biće vakcinisano oko milion lica u domovima za stare osobe i medicinskog osoblja koje sa njima radi. Iduće nedelje vakcinacijom će biti obuhvaćena 23 doma u pariskoj oblasti i gradovima Lion, Lil i Tur. Prema vladinom planu, do kraja februara trebalo bi da bude vakcinisano oko milion lica u oko sedam hiljada domova za stare širom Francuske.\nU drugoj fazi, koja će trajati do proleća, uslediće vakcinacija lica starijih od 65 godina, a nakon toga - masovna vakcinacija stanovništva starijeg od 16 godina. Francuska vlada se nada da će do leta uspeti da vakciniše oko 15 miliona građana.\nU početku je bilo planirano da se vakciniše veći deo od ukupno skoro 70 miliona stanovnika Francuske, ali su zdravstvene vlasti suočene sa znatnim otporom i nepoverenjem u vakcine: prema većini istraživanja javnog mnenja manje od polovine građana ima nameru da se vakciniše.\nNepoverenje i propaganda\nOvdašnji mediji prenose rezultate istraživanja, čiji je izvor agencija Eva/Win, koje kaže da 44 odsto ispitanih Francuza namerava da se vakciniše i da je po broju građana koji nameravaju da prime vakcinu Francuska na tridesetom mestu (na 31. i 32. mestu su Hrvatska - 41 odsto i Srbija – 39 odsto). Prva tri mesta u svetu zauzimaju Vijetnam ((98%), Kina (91%) i Indija (91%).\nU brojnim emisijama i novinaskim članicma većina francuskih stručnjaka priznaje da nepoverenje u vakcine može delom da se objasni nedostatkom poverenja građana u zdravstvene vlasti. Poverenje je nestajalo postupno, tokom poslednje dve decenije, zbog uzastopnih skandala vezanih za farmaceutsku industriju.\nTakođe, od kada je počela epidemija korona – virusa, lekari su počeli javno da polemišu o terapijama, objavljivane su sumnjive studije koje su zatim morale da budu povučene (časopis The Lancet o hidroksihlorokinu), izašle su na videlo finansijske veze između poznatih lekara i proizvođača lekova.\nJuče su se brojni lekari uključivali u emisije elektronskih medija, ohrabrujući građane da se vakcinišu. Predsednik Makron uputio je poruku Francuzima koja glasi: „Imajmo poverenja u naše naučnike. Mi smo zemlja provetiteljstva i Luja Pastera, razum i nauka treba da nas vode”.\nUprkos kampanji vakcinacije, francuski ministar zdravlja Olivie Veran nije, međutim, isključio da bi anti-epidemijske ograničuvajuće mere ponovo mogle da budu uvedene u januaru.\n“Ova vakcina štiti 95 odsto od oštrih oblika zaraze korona-virusom i spasiće mnoge živote”, rekao je on.\nZa sada je na snazi policijski čas od 20 časova do šest ujutru. Građanima je preporučeno da za Novu godinu ne organizuju privatna slavlja.\nPovučen predlog za „vakcinalne pasoše“\nFrancuska je sve dublje podeljena na zagovornike vakcinacije protiv korona-virusa i na one koji su protiv.\nProšle nedelje vlada je bila prinuđena da povuče nacrt novog zakona o ovlašćenjima u uslovima pandemije zbog brojnih protesta građana koji su posumnjali da je reč o uvodjenju „vakcinalnih pasoša“.\nZvanično, „vlada je podnela novi nacrt zakona koji se odnosi na (funkcionisanje) institucija u režimu vanrednog zdravstvenog stanja“.\nJedna od odrednica kaže da će vlada imati pravo da za pristup „odredjenim aktivnostima i određenim mestima“ traži od građana da pokažu test na kovid-19 sa negativnim rezultatom.\nDruštvenim mrežama vrlo brzo se proširila sumnja da vlada na mala vrata hoće ovako da uvede obaveznu vakcinaciju. Ukoliko da biste došli na posao morate da imate svež test, ili da biste ušli u javni prevoz ili u bioskop… to znači da ste, zapravo, primorani da se vakicnišete da vam život ne bi postao noćna mora, a testiranje svakodnevno.\nOkruženje predsednika vlade Žana Kasteksa požurilo je da spusti temperaturu, obaveštavajući novinare da cilj nacrta novog zakona „nije da spreči građane koji nisu vakcinisani da idu u restoran ili bioskop“, ali i dodajući da bi taj zakon „omogućio (onima koji to prihvataju) da se obaveza pokazivanja negativnog testa zameni potvrdom o vakcinaciji“.\nKritičarima nije promakao ni detalj da je vlada, najavljujući povlačenje nacrta novog zakona o ovlašćenjima u vanrednim uslovima epidemije, naglasila da je reč o „privremenom povlačenju“.\nVeliki poslodavci kao lanac supermarketa Lekler dali su do znanja da imaju nameru da zahtevaju od svojih zaposlenih da se vakcinišu, ali su pravni eksperti potvrdili da bi tako nešto bilo protivzakonito i da treba sačuvati „porporciju između zaštite od opasnosti i prava na slobodu“. Samo medicinski radnici koji rade sa starim osobama ili zaposleni u medicinskim laboratorijama moraju da budu imunizovani protiv bolesti kao što su polio, difterija, tetanus, grip itd.\nRat lekara i farmaceutske industrije\nNeki ugledni francuski lekari i profesori na medincinskim fakultetima još uvek tvrde da hidroksihlorokin sa antibiotikom daje dobre rezultate protiv korona-virusa. Oni nisu protiv vakcine ali smatraju da je izlišna i preskupa kada je reč o zarazi koja „ne izaziva visoku stopu smrtnosti“ i otvoreno ocenjuju da je reč o ambiciji farmaceutske industrije da se domogne kolosalne zarade.\nMeđu ovim „disidentima“ je profesor dr Didier Rault iz Marseja. Zbog toga što uporno tvrdi da jeftin i stari lek protiv malarije pomaže pacijentima u početnoj fazi zaraze korona-virusom, on se našao na udaru lokalne lekarske komore na jugu zemlje kojoj je Udruženje za patološke infekcije (Spilf) podnelo žalbu. Ovo lokalno udruženje tvrdi da nema dokaza da je terapija hidroksihlorokinom u kombinaciji sa antibiotikom zaista efikasna i da je dr Rault, tvrdeći suprotno, prekršio osnovna lekarska etička pravila. Kazna lokalne lekarske komore može da ide od opomene do brisanja iz evidencije što ima simboličnu težinu.\nIstpostavilo se, međutim, da Spilf prima izdašne, milionske sume od farmaceutskih grupa kojima nije u interesu da jeftini lek protiv malarije bude efikasan. U najnovijoj epizodi dr Rault je podneo tužbu za klevetu protiv svojih tužitelja.\nDrugi poznati medicinski disident je profesor dr Kristian Peron – koji je ovih dana smenjen sa funkcije načelnika odelenja za infektivne bolesti u univerzitetskoj bolnici „Rejmon Poenkare“ u pariskoj oblasti. Dr Peron je bio član Visokog saveta za javno zdravlje, a 2009. godine i član Evropskog savetodavnog tela za imunizaciju (ETAGE) koje savetuje i Svetsku zdravstvenu organizaciju u pogledu vakcinalne politike. Nedavno je objavio knjigu „Nema te greške koju nisu počinili“ u kojoj oštro kritikuje zdravstvene vlasti u svojoj zemlji zbog toga što su, navodno, zbog interesa farmaceutske industrije žrtvovali interese građana i zabranili upotrebu hidroksihlorokina u tretiranju zaraze korona-virusom.\nZdravstvena, politička, ekonomska i bezbednosna kriza prepliću se na neočekivane načine u Francuskoj. Univerzitetski profesor, stručnjak za digitalnu kulturu Pjer Mendes Frans upozorio je zato da postoji opasnost „da zdravstveno pitanje ne postane političko“. Po njemu „upotreba zdravstvenog pitanja u cilju pridobijanja glasača je opasna jer bi mogla da dovede do karikaturalne situacije u kojoj ljudi kažu: ja sam za Makrona i vakcinisaću se i – ja sam protiv Makrona i neću se vakcinisati“.


Za bečejsko muzičko takmičenje „Fantast“ ponovo veliko interesovanje - Portal Moj Bečej - Bečejske opštine iz ugla građana!\nOvoga puta takmičari i iz Austrije i Rusije\nOsmo po redu međunarodno muzičko takmičenje „Fantast“, u organizaciji Muzičke škole „Petar Konjović“, ponovo okupilo veliki broj talentovanih takmičara iz zemlje i regiona.\nDirektorka muzičke škole u Bečeju, Tamara Krajtmar, jedna od inicijatora ovog muzičkog skupa u nesvakidašnjem ambijentu bačke ravnice, kaže da prve godine niko nije mogao ni da sluti da će „Fantast“ izazvati interesovanje svih domaćih i okolnih rasadnika talenata umetničke muzike.\nOvoga puta, među 500, ima i gostiju koji su stigli i iz Rusije i Austrije, kao i redovnih učesnika iz susedne Hrvatske. U svečanoj sali dvorca „Fantast“ do narednog četvrtka 23. maja smenjivaće se mladi muzički talenti koji interpretiraju umetnička dela na šest instrumenata.


GoPro: Timski duh pobeđuje | PC Press\nGoPro: Timski duh pobeđuje\n22. maj 2019. 22. maj 2019. Milan Bašić\nUvođenje ERP‑a je stresan posao i upravo dobra saradnja projektnih timova implementatora i korisnika ključ je koji otvara vrata uspeha ili neuspeha.\nNedavno održana konferencija DATUM bila je prilika da se ponovo sretnemo s direktorom GoPro‑a Petrom Miljkovićem. U razgovoru smo pažnju posvetili projektima koji su obeležili prošlu godinu i interesovalo nas je šta je za njega bilo najupečatljivije.\n„Na prvom mestu je zadovoljstvo naših ljudi, a odmah iza toga zadovoljstvo naših korisnika, jer duboko verujemo da zadovoljne kolege čine korisnike zadovoljnim. Važno nam je da postoji veliko poverenje i saradnja na svim nivoima, a tokom prošle i početkom ove godine, zbog obima posla i u želji da napredujemo u svakom pogledu, angažovali smo nove saradnike. S pozicije koju obavljam izuzetno mi je drago što smo uspeli u nameri koju smo imali – radimo još efikasnije i produbili smo poslovne odnose s korisnicima, a sve to uz zadržavanje dobrih odnosa. Drugi veliki utisak jeste realizacija projekta za klijenta koji i sam posluje na najvišem nivou u kojem su svi naši kvaliteti, znanje i energija stavljeni na proveru“.\nGoPro svojim znanjem i iskustvom u oblasti implementacije ERP sistema, kroz konsultacije, pomaže da MIND Group donese optimalne odluke o redosledu daljih koraka u uvođenju informacionog sistema kroz ceo poslovni sistem.\nRadi se o projektu implementacije Microsoft Dynamics NAV‑a u AMM inženjering, jednu od kompanija u sastavu MIND Group. Ova poslovna grupacija nadomak Kragujevca, na površini od 150 hektara gradi industrijski park sa objektima namenjenim proizvodnji, logistici i istraživačko‑razvojnoj delatnosti. Pored toga, planirani su i sadržaji koji zaokružuju celinu pružanjem širokog spektra pratećih usluga. Planirana je izgradnja vrtića za decu zaposlenih, poliklinike, savremene kantine, a za bržu i lakšu komunikaciju s partnerima iz celog sveta tu su hotel i aerodrom.\nKvalitet je imperativ\n„Već prvi pretprodajni kontakti pokazali su da nam se otvara put ka saradnji s kompanijom koja ima visok nivo odnosa prema poslu, kolegama i partnerima. Svi naši sagovornici iz MIND Group‑a štitili su na elegantan i kulturan način interese kompanije, a tražili su partnera koji je visokokvalitetan i može da prati njihove zahteve. Kada su ga prepoznali – to je bilo to. Tada se prevazilazi partnerstvo i razvijaju se prijateljski odnosi“, kaže nam naš sagovornik. Projekat koji je rađen 2018. godine predviđao je uvođenje NAV‑a AMM inženjeringu, jednu od prvih firmi u okviru MIND Group‑a, koji danas, pored domaćih, čine i firme u inostranstvu. Ovde je napravljena implementacija NAV‑a od početka i praktično u fazi dok se firma formirala. Svi detalji razrađeni su na samom početku a postavljeni cilj bio je da informacioni sistem proradi pre nego što AMM inženjering počne s proizvodnjom.\nPetar Miljković kaže da je GoPro želeo da bude siguran da će sve raditi kako treba i na vreme pa su rok završetka implementacije pomerili mesec dana pre početka proizvodnje – za svaki slučaj. Implementirane su sve funkcionalnosti potrebne proizvodnoj kompaniji, a najveći izazov bio je upravo optimalno praćenje proizvodnje koja je u potpunosti usmerena ka potrebama jedne od najvećih multinacionalnih korporacija.\n„Nakon završenog projekta, naravno bez probijanja budžeta i rokova, došli smo u Kragujevac, doneli poklone, bilo je blizu Nove godine, i na prijem je došao vlasnik Bratislav Milanović da se upoznamo, stegao mi je ruku i zahvalio na izuzetno uspešnom projektu. Pomislio sam da se radi o kurtoaznoj frazi, a on je rekao da zna da je bilo tako jer od njega niko ni u jednom trenutku nije zatražio da sazove sastanak na kome bi se rešavao neki veliki problem. I dodao je da zna šta znači implementirati ERP, da se stalno raspitivao o toku i da su mu saradnici uvek govorili da sve ide po planu“, ističe s ponosom Petar Miljković.\n„Važno je da se uspostavi veliko poverenje i saradnja na svim nivoima. Kada se poverenje zasluži, svi procesi u okviru projekta idu lako i bez zadrške, a to je jedan od preduslova da implementacija novog rešenja protekne na najbolji način.“ – Petar Miljković, GoPro\nI dalje na istom putu\nGoPro i MIND Group sada dogovaraju sledeće projekte, odnosno implementacije u drugim njihovim firmama koje su u međuvremenu osnovane. Miljković kaže da je danas njihov poslovni odnos na visokom nivou i da GoPro svojim znanjem i iskustvom u oblasti implementacije ERP sistema, kroz konsultacije, pomaže da MIND Group donese optimalne odluke o redosledu daljih koraka u uvođenju informacionog sistema kroz ceo poslovni sistem. Saradnja i projekti šire se i van granica Srbije, tako da su u kratkoročnom planu implementacije u Nemačkoj i ovde. I, na kraju, kao odgovor na naše pitanje s početka razgovora, Petar Miljković kaže:\n„Za nas u GoPro‑u najatraktivniji izazov u 2018. bio je to što smo ponovo imali priliku da sarađujemo sa firmom koja isporučuje, ali i zahteva da joj se isporuči vrhunski kvalitet. To je bila prilika da zasijamo jer je to moguće samo kada radite za nekoga ko zahteva da se kvalitet vidi. Taj kvalitet koji smo postigli na ovom projektu otvorio nam je vrata dalje saradnje“.\nKorisna adresa: gopro.rs\nTagovi: biznis, ERP, Gopro, IT rešenja, poslovna resenja, Softver, softverska rešenja\n← Predstavljena Honor 20 serija u Londonu\nRNIDS: S poljane na Web →


Italijanski neofašisti jačaju na talasu antimigrantskih osećanja\nBeta 28. septembra 2017. 21:05\nMala italijanska neofašistička grupa Kazapaund (CasaPound), prvobitno osnovana kao društveni pokret za pomoć marginalizovanim Italijanima, dobija publicitet i postaje sve više ozloglašena zbog oštrog protivljenja migrantima u Italiji.\nIako s ekstremnim nacionalizmom kombinuje progresivne politike kao što su gej prava, Kazapaund stiče pristalice širom Italije, gde naklonost fašizmu nikada nije nestala, uprkos padu fašističkog režima Benita Musolinija još pre sedam decenija.\nKazapaund je osnovan 2003. godine kao grupa skvotera i boraca za pravo ugroženih porodica na krov nad glavom, a ime duguje američkom pesniku Ezri Paundu, Musolinijevom simpatizeru koji je izdavanje stanova definisao kao vid zelenaštva, što je jedno od osnovnih načela grupe.\nKazapaund beleži rast na talasu antimigrantskih osećanja i nada se ulasku u italijanski parlament na proleće 2018. godine, a u vladu u roku od deset godina.\nIako analitičari sumnjaju da grupa može da dobije širu podršku birača, Kazapaund spada u sve jače nacionalističke i anti-establišment grupe širom Evrope, medju kojima je najpoznatija krajnje desna stranka Alternativa za Nemačku (AfD), koja je u nedelju zauzela treće mesto na parlamentarnim izborima.\nOštro protivljenje nesmanjenom dolasku migranata, ali i odbrana marginalizovanih pripadnika italijanskog društva, doprineli su da grupa koja je 2013. godine imala 5.000 članova poraste do 20.000 članova, koliko tvrdi da ima danas.\nGrupa Kazapaund je u poslednje vreme aktivna na sprečavanju obezbedjivanja smeštaja migrantima u Italiji. Početkom meseca njeni pripadnici sukobili su se s levičarskim aktivistima oko smeštaja za migrante na periferiji Rima, dok su u junu napali i povredili volontere u skupštini grada Milana pred sastanak posvećen migrantima.\nLider Kazapaunda Djanluka Janone, pevač rok benda „Zetazeroalfa“, navodi da njegov pokret redefiniše značenje italijanskih neofašista.\n„Evo nas. To prosto znači da su domovina, nacija i zajednica na prvom mestu, jer smo jedan narod“, rekao je Janone za Asošiejted pres.\nPripadnici grupe praktikuju tetovaže i upražnjavaju borilačke veštine, dok je sedište pokreta ukrašeno imenima ličnosti kojima se dive, a medju njima su irski pesnik Vilijam Batler Jejts, nemački filozof Fridrih Niče, kao i pisci Rej Bredberi i Dž.R.R. Tolkin.\nGrupa Kazapaund se, kao i druge evropske populističke grupe, protivi evru i tešnjoj finansijskoj integraciji unutar EU, ali je s druge strane usvojila i neke progresivne politike. Njegovi pripadnici podržavaju prava gej osoba, pravo na abortus i punu platu za majke koje ne rade puno radno vreme.\nKazapaund za sada nije imao značajan politički uspeh, a njegovi članovi izabrani su u nekoliko lokalnih parlamenata.\nStručnjaci navode da je grupa još daleko od toga da bude značajan igrač na političkoj sceni i da će teško preći cenzus na narednim parlamentarnim izborima koji treba da budu održani najkasnije u maju 2018. godine.


Ambasador: Mornari će dobiti hranu u narednih par dana : Nadlanu.com\nAmbasador: Mornari će dobiti hranu u narednih par dana\nObjavljeno 9. avg 2013. / 18:32:43\nRTS je u sredu javio da su 11 članova posade tog broda, među kojima je jedan državljanin Srbije, nekoliko Gruzijaca i Hrvata, već danima ukotvljeni u alžirskoj luci Bežaji koja im je dala dozvolu za plovidbu, ali ne i za iskrcavanje, a nemaju kontakt sa vlasnikom broda niti dobijaju hranu.\nTaj brod je, kako RTS navodi, robu kompanije "Evrošiping" iz Kopra isporučio u alžirsku luku, a od tada mornari nemaju nikakav kontakt sa vlasnicima broda niti imaju više hrane.\n"Ambasada je stupila u kontakt sa agentom 'Evrošipinga', koji je inače poslovni partner sa 'Evrošipingom' iz Kopra, a koji je nadležan u ovom slučaju, razgovarali smo sa njim i ukazali mu na probleme", rekao je ambasador Šestović Tanjugu.\nPotom je, u dogovoru sa tim agentom, kapetan broda jutros uputio apel obalskoj straži Alžira, a on do danas, svih 18 dana, nije nikome uputio nikakav apel, bez čega nije bila moguća nikakva akcija, pošto je kapetan suverena ličnost na brodu, rekao je ambasador.\n"Pošto je sada ovde ramazanski Bajram, očekujemo da u narednih par dana, a najrealnije u nedelju, dođe do konačnog snabdevanja broda hranom", kazao je on, napomenuvši da je, ipak, u tom pogledu rezervisan, pošto se ne zna kakav će biti stav vlasnika i dalji stav kapetana.\nPrema njegovim rečima, ambasada čini sve što je u njenoj nadležnosti, ali je to, kako je rekao, jako malo, jer brod je slovenački, kapetan hrvatski, a posada je sada praktično van teritorije Alžira, na brodu koji je uvek pravno suverena teritorija.\nNa brodu se nalaze i jedan državljanin Srbije i jedan državljanin Crne Gore, a ambasada Srbije u Alžiru je nadležna da pruža konzularno-pravnu zaštitu i crnogorskom državljaninu, dodao je on.\n"Ja sam optimista, u stalnom smo kontaktu sa Perovićem (srpskim državljaninom), koji kaže da se dobro oseća i da je mirno spavao", rekao je ambasador.\nOn je dodao da se u rešavanje ovog problema uključila i ambasada Hrvatske.\nŠestović je naglasio da državljanin Srbije i državljanin Crne Gore, koji su inače nadležni za operativnost broda, ne žele da siđu na kopno, iako im je ambasada to ponudila, kako bi ih po sistemu repatrijacije preuzela, za šta, kako je kazao, postoji mogućnost po odobrenju kapetana i uz pomoć obalske straže.\nRanije danas, Tanjugu je u Ministarstvu spoljnih poslova Srbije rečeno da je članove posade broda "Istra" vlasnik broda praktično ostavio na cedilu, pa verovatno žele da skrenu pažnju na sebe.\n"Nisu bez hrane i vode, nego verovatno hoće da skrenu pažnju na sebe, jer ih je vlasnik broda praktično ostavio na cedilu", navode u Ministarstvu.\nU Ministarstvu, takođe, naglašavaju da im se niko od pomoraca nije obratio, već je ambasador Srbije u Alžiru stupio u kontakt sa njima, pošto je iz Beograda, preko medija, dobio tu informaciju, koju je potom prosledio i hrvatskom ambasadoru u toj zemlji.\nČlan posade Petar Perović rekao je da su već 18 dana bez hrane, praktično na testeninama, da im je ostala još voda, paradajz, konzerva i hleb.\n"Imamo problema, gazda se ne javlja, obratili smo se svim institucijama", rekao je on za RTS.\nU ambasadi Srbije u Alžiru kažu da bi mornari trebalo da upute SOS zahtev alžirskim vlastima, kako bi se iskrcali na kopno i kako bi ambasada mogla da im pomogne, a najkorisnije bi im bilo da dođu do goriva i odu do Španije.\nSTO GODINA NA DNU MORA: Pronađen konjak za poslednjeg ruskog…\nJEDVA VIDLJIVO NA MAPI: Najnaseljenije ostrvo na svetu – bez…\nZAGRLJENI: Ena Popov i Nenad Čanak na talasima ljubavi…\nTamo, kako je objašnjeno RTS-u, za razliku od Alžira, postoji predstavništo međunarodnog pomorskog sinidkata koji bi mogao da im pruži odgovarajuću pravnu pomoć.\nSindikat pomoraca Hrvatske u Rijeci upoznat je s teškom situacijom hrvatskih mornara na brodu "Istra" slovenačke kompanije, koji je ostao bez goriva i već oko 20 dana je usidren u alžirskoj luci, ali do danas nije primljen nikakav zvanični zahtev za repatrijacijom.\n"Upoznati smo sa situacijom, dobili smo poruku od komandanta postrojenja broda `Istra` čiji je vlasnik firma 'Eurošiping' iz Kopra da se brod nalazi u teškoj situaciji i da dugo vremena ne plovi jer je ostao bez goriva", izjavio je jutros Hini generalni sekretar sindikata Predrag Bražoduro.\nOn je rekao da sindikat nije dobio konkretan odgovor od hrvatskog dela posade tog broda na pitanje šta misle da bi se za njih moglo učiniti.\nOcenio je da bi očito trebalo obezbediti gorivo koje bi bilo dovoljno da doplovi do Kopra.\n"Ipak, pitanje je da li bi i to bilo dovoljno", rekao je Bražoduro, napomenuvši da, s ozirom na to da nije primljen nikakv zvanični zahtev za repatrijacijom, za sada nisu aktivirani nikakvi mehanizmi prevoza hrvatskih pomoraca.\n"Najveći je problem u tome što ovde nema nikoga ko bi mogao da posreduje, jer sve mora ići preko kancelarije u Londonu", istakao je Bražoduro.\nOn je rekao da Sindikat pomoraca Hrvatske već dugo vremena ima problema s kapetanom broda Bogdanom Glavinom.\n"Reč je o čoveku koji, između ostalog, sklapa nepovoljne ugovore s posadom, ne isplaćuje plate na vreme i slično", naveo je Bražoduro.


Politika Autor:Mihailo Jovićević20. jul. 202007:17 > 11:1827 komentara\nNakon današnjeg sastanka u Predsedništvu, na kom će ponovo jedan preko puta drugog sesti predsednik Vučić i predstavnici Socijalističke partije Srbije, moglo bi biti makar malo jasnije kako će izgledati novi sastav Vlade Srbije, odnosno da li će socijalisti - nakon više od decenije provedne u izvršnoj vlasti - postati opoziciona stranka.\nVučić se već susreo sa predstavnicima manjina i Aleksandrom Šapićem, uz SPS jedinim ne-manjinskim predstavnikom političkih stranaka u Narodnoj skupštini. I dok je Šapić rekao da je sa predsednikom razgovorao isključivo o državničkim pitanjima koja stoje otvorena pred Srbijom u narednom periodu (Kosovu ponajviše), manjinske partije su iznele određene zahteve i platformu za saradnju u budućoj Vladi.\nDanašnji sastanak ipak prednjači po težini: SPS je pored SNS najuspešnija partija u zemlji i dugogodišnji je koalicioni partner naprednjaka, očekivano je da se njeni predstavnici ponovo nađu u Nemanjinoj 11.\nOvoga puta, međutim, situacija je komplikovanija.\nSlučaj „Škundrić“ i pobuna u Surdulici\nIako je izvesnih tenzija bilo i pred junske izbore, naizgled se zakuvalo nakon Vučićevog povratka iz Moskve. Usledili su i beogradski protesti i pominjanje stranog (čitaj: ruskog) upliva u njihovu organizaciju. Da li su ove glasine bile tek medijski spin pred sastanke u Parizu i Briselu, ili signal javnosti sada je manje bitno, tek iskorišćene su za kratki ali ubitačan „obračun“ sa socijalistima.\nTenzije su se posebno osetile nakon što je u Beogradu, u svojstvu jednog od učesnika protesta, uhapšen Vladimir, sin Petra Škundrića, jednog od „osovina“ SPS i savetnika Ivice Dačića u Vladi. Lider socijalista je reagovao munjevito, demantujući da je sin istaknutog funkcionera na protestima bio u ime SPS. Odmah potom, sa mesta savetnika smenjen je Škundrić.\nNa istom talasu do medija je stigla i pomalo šokantna izjava Novice Tončeva:\n„Demonstracije i neredi koji se dešavaju u Beogradu preseliće se na jug Srbije, tako što ćemo sa pet do šest hiljada ljudi blokirati auto put Beograd-Skoplje. Samo ako još neko iz SPS bude smenjen sa mesta direktora neke državne institucije”, rekao je Tončev.\nOpet, dan-dva kasnije, najpre Dačić, a potom (prema njegovim rečima) i sam Tončev, izvinili su se za ove najave.\nSmanjivanje apetita ili realno nezadovoljstvo\nDva su potencijalna razloga zbog kojih bi vrh SNS možda želeo da SPS preseli u opoziciju. Prvi je jednostavan i proizvod je čiste političke trgovine. Jer, naprednjacima nakon poslednjih izbora partner u Vladi nije potreban – dosta im je podrška manjina. U takvoj konstelaciji snaga, SPS i njihovim partnerima možda nije nužno dati šest ministarskih mesta. Zatezanja na relaciji sa SNS mogla bi proizvesti smanjenje apetita socijalista, uz, ipak, određena mesta u Vladi i javnim preduzećima koja toliko bole Tončeva.\nDačić: Žele nestabilnost, pa govore bajke mojim ljudima\nTakođe, eliminisanje SPS otvorilo bi prostor i za neke nove, dodatne SNS kadrove u izvršnoj vlasti, što je jedan od zahteva koje stranka konstantno ispostavlja svom predsendiku Vučiću.\nDrugi razlog je kompleksniji i ne tiče se broja poslaničkih mesta, nego njihovog „kvaliteta“, odnosno raznovrsnosti. Nije tajna da parlament u kom nema opozicije (a i SPS i SPAS su se pobrinuli da to jasno stave do znanja javnosti) nema puni legitimitet – ni u očima srpske ni u očima međunarodne javnosti. Ako, uz to, taj parlament treba da verifikuje neki (za sada hipotetički) sporazum sa Prištinom, ali i da izvrši Ustavne promene u sferi pravosuđa, što zahteva EU, jasna je potreba da u njemu bude i kritičkih glasova.\nIpak, opozicija je ili preslaba da u parlament uđe, ili se odlučila za bojkot izbora, pa bi u tom slučaju transformacija SPS u opozicionu stranku mogla biti korisna. Još ako bi taj opozicioni glas bio proruski – utoliko bolje. Da li je to izvodljivo i sa koliko bi javnost skepse posmatrala socijaliste u opoziciji nakon Dačićevih najnovijih zaklinjanja na vernost Vučiću – teško je pretpostaviti.\nAleksandar Vučićivica dačićkonsultacijeVlada Srbije


Nemačka obaveštajna agencija zaključila da su proruske snage odgovorne za obaranje malezijskog aviona MH-17 u julu u Ukrajini, piše "Špigel", čime je BND postala prva evropska agencija koja je to učinila.\nDo zaključka o odgovornosti proruskih snaga za obaranje aviona, BND je došao na osnovu detaljne analize satelitskih i drugih snimaka, navodi nemački list, prenosi Tanjug.\nPredsednik BND-a Gerhard Šindler izjavio je na zatvorenoj sednici parlamentarnog komiteta za bezbednosna pitanja početkom meseca da su proruske snage koristile ruski raketni odbrambeni sistem BUK iz jedne ukrajinske baze za ispaljivanje rakete koja je eksplodirala direktno pored malezijskog aviona, preneo je Rojters.\nŠindler je u svedočenju 8. oktobra rekao da je BND došla do nedvosmislenih rezultata.\nJedan od njih je da je s fotografijama iz Ukrajine manipulisano i da postoje detalji koji na to ukazuju, a drugi da su ruske tvrdnje o tome kako su raketu ispalili ukrajinski vojnici, kao i da je u blizini MH-17 bio ukrajinski lovac - netačne, prenosi hrvatski portal Indeks pisanje nemačkog lista.\n"To su bili proruski separatisti", zaključio je Šindler o padu aviona u kome su bila i četiri nemačka državljanina.


Obama i Kameron o izlivanju nafte\nAmerička vlada dala je naftnom gigantu BP-u 48 sati da ponudi plan za bolje prikupljanje nafte koja curi iz oštećene bušotine u Meksičkom zalivu.\nU pismu upućenom u petak, admiral američke Obalske straže, Džejms Votson, naložio je operativnom direktoru BP-a Daga Satlsa da idenfitikuje dodatne metode da se zaustavi širenje naftne mrlje.\nBP je u četvrtak američkoj vladi predao planove da se udvostruči količina nafte koja se prikuplja. Medjutim, potrebni veći tankeri, fleksibilne cevi i trajniji poklopac za platformu neće moći da se instaliraju pre sredine jula.\nU svom pismu, admiral Votson je naveo da BP mora da uloži maksimalne napore da se taj proces ubrza.\nU medjuvremenu, američki predsednik Barak Obama i britanski premijer Dejvid Kameron razgovarali su telefonom o ekološkoj katastrofi u Meksičkom zalivu. Bela kuća je saopštila da su se dvojica lidera složila da BP mora da uradi sve što je u njegovoj moći da efikasno odgovori na trenutnu krizu.\nPredsednik Obama je proteklih nedelja izuzetno kritičan prema BP-u koja je jedna od najvažnijih kompanija za britansku ekonomiju. Bela kuća je, medjutim, demantovala da je kriza dovela do napetosti izmedju Vašingtona i Londona. Obama će u ponedeljak posetiti Meksički zaliv, što je njegova četvrta poseta regionu od početka krize.\nPredsednik je takodje pozvao najviše rukovodioce BP-a na sastanak u Beloj kući u sredu, ali nije poznato da li će mu prisustvovati i izvršni director kompanije – Toni Hejvord.\nU jučerašnjem intervjuu za sajt Politiko, predsednik Obama je kritikovao članove američkog Kongresa, navodeći da snose deo krivice za slučaj izlivanja nafte.\nObama je primetio da bi mnogi zakonodavci, koji danas pozivaju vladu da preduzme akciju, pre samo šest meseci kritikovali bilo koji plan priprema za potencijalnu katastrofu. On je rekao da bi ti zakonodavci takav zahtev okarakterisali kao “rasipanje novca poreskih obveznika”.\nPredsednik je takodje istakao da su mnogi ljudi koji pozivaju vladu da učini više u Meksičkom zalivu isti oni koji su je kritikovali da se "previše meša u sve oblasti."


Protest protov brana na Limu\nNaslovnica Sjeverni Sandžak Priboj Protest protov brana na Limu\n19. Aprila 2013.\nPriboj – “Protest smo organizovali kako bi upozorili odbornike lokalne skupštine na pogubnost izgradnje brana za male hidroelektrane na Limu koje bi se se nalazile u gradskoj zoni”, rekao je agenciji Beta jedan od organizatora protesta, Saša Bjelić.\nOn je naveo da se u pismu, koje je upućeno javnosti i odbornicima Skupštine opštine Priboj, upozorava na brojne nezakonitosti koje su do sada činjene u pripremama za donošenje odluka za izgradnju malih hidroelektrana Rekovići i Mramorje.\n“Ukazali smo, uz ostalo, i na činjenicu da je odluka o planu gradnje brane Rekovići na dnevnom redu iako je istekao rok za njegovu izradu, o čemu je republički ekološki inspektor čak podneo i prijavu protiv lokalne uprave”, dodao je Bjelić.\nPo njegovim riječima, protest protiv izgradnje brana na Lumu u Priboju se danas neće završiti, osim ako odbornici odbiju da izglasaju prijedložene odluke.\n“Spremni smo da se borimo do kraja, da i fizički sprečavamo građevinske mašine da uđu na pomenute lokacije. Iako je samo stavljanje pomenutih odluka na dnevni red sednice Skupštine opštine svojevrsna poruka da postoji većina koja će ih i izglasati, verujemo u savest predstavnika građana u Skupštini”, poručeno je sa protesta u Priboju.\nhidroelektrane na Limu, Brodarevo 1 i Brodarevo 2, već vode polemike između onih koji se protive toj ideji jer smatraju da će narušiti životnu sredinu i onih koji smatraju da će brane omogućiti ekonomski napredak tog dijela Srbije, bez uticaja na prirodno okruženje.\nTrostruko vakcinisanom Đerleku protiv korone pomogla i kuhinja njegove supruge\nPRIJETI NAM DEPOPULACIJA – Iz Novog Pazara odlazi najproduktivnije stanovništvo\nOdržana promocija knjige „Demografski procesi u naseljima Novog Pazara“\n“Složna braća” asfaltiraju ulice u Novom Pazaru\nEvo kad penzionerima leže 20.000 dinara pomoćiI! Upravo se oglasio PIO...\nU petak i subotu bez struje novopazarska okolna sela


Dragan Kažić : Bio je to poziv, a ne kritika\nNakon pojedinih navoda u medijima vezanih za izjavu šefa stručnog štaba Dragana Kažića poslije utakmice sa Partizanom, FK Budućnost prenosi njegovo reagovanje.\n"Prije svega moram da kažem da sam izuzetno iznenađen odjekom jedne od mojih izjava datih nakon utakmice sa FK Partizan koja je proizvela dosta negativnih komentara kako medija tako i nekih od mojih kolega. Zaista smatram da nema mjesta za negativnom kampanjom ni protiv mene ni protiv kluba jer moja izjava nije bila usmjerena kao prozivka ili kritika bilo kome od mojih kolega u Crnoj Gori ili van nje.\nSuština moje izjave je zapravo jedna vrsta poziva da svi zajedno, počevši od mene, radimo još više i kvalitetnije kako bi naši igrači bili spremniji i obučeniji da se nose sa ozbiljnim rivalima kao što je FK Partizan. Ni u kom slučaju se nisam bavio ocjenama kvaliteta rada svojih kolega, koje izuzetno cijenim i poštujem i sa kojima sam imao priliku da sarađujem u svojoj dugogodišnjoj karijeri, te izražavam žaljenje ukoliko je moja izjava bilo koga uvrijedila. Meni je čast što imam priliku da sa klupe vodim FK Budućnost kao najveći klub u Crnoj Gori i daću svoj maksimum kako bi naš klub nastavio da osvajaja trofeje i pruža još bolje partije na međunarodnoj sceni. Potvrda mojih navoda leži u činjenici da sam nakon preuzimanja kormila prvog tima FK Budućnost priključio nekoliko igrača iz naše omladinske škole, upravo iz razloga što smatram da su kvalitetni i da u njima leži veliki potencijal.\nJedan od tih igrača je debitovao i to uspješno za prvi tim na utakmici sa FK Partizan u Beogradu. Osim toga, u Crnoj Gori je uvijek bilo i dalje postoji veliki broj talentovanih i perspektivnih igrača koji su produkt crnogorske škole fudbala. Sa velikim brojem svojih kolega u Crnoj Gori i van nje imam izuzetno kvalitetnu saradnju i komunikaciju koja će se nastaviti i u narednom periodu.\nKroz čitavu svoju karijeru sam promovisao i gradio tu saradnju te ću to činiti dok god se budem bavio ovim poslom. Ja vjerujem u naše igrače i njihov potencijal koji su dokazali u dvomeču sa Partizanom, te odlučnost kompletnog stručnog štaba da ostvari zacrtane ciljeve, za šta ja kao Šef stručnog štaba snosim odgovornost."


Hashim Thaci: Onemogućavanje posjeta imat će posljedice – Energy Press\nKosovski šef diplomatije Hashim Thaci ocenio je da je odluka Srbije da ne odobri njegovu posetu Beogradu suprotna dijalogu Beograda i Prištine. “To će svakako imati posledice”, izjavio je Thaci za bečki “Prese”, ne želeći međutim da kaže kakve bi to posledice mogle biti.\nOn je, ipak, kazao da neće biti direktnih kontramera srpskim političarima. “Ponašanje Srbije prema meni će poslužiti kao primer kako ne treba da se ophodimo sa našim susedima”, dodao je Thaci.\nOn je, istovremeno, izrazio iznenađenje što je zvanični Beograd bio protiv njegovog dolaska. “Ministri kosovske vlade su posetili Srbiju, a bili su i visoki predstavnici Srbije na Kosovu, i takve posete više nisu nikakva vest”, naglasio je Thaci, podsećajući da je nedavno bila i dvogodišnjica Briselskog sporazuma, te da je u okviru dijaloga stalno bilo susreta visokih predstavnika Beograda i Prištine u Briselu. “Zašto onda nisu mogli dozvoliti moje putovanje u Beograd?”, upitao je on.\nThaci kaže da odbijanje obezbeđivanja njegovog boravka u Beogradu, “pretnje njemu, kosovskom predstavniku u Beogradu, kao i organizatorima konferencije, pokazuju Srbiju koja je još uvek talac prošlosti i politike koja je vodila najstrašnijim tragedijama i patnjama”. U vezi naloga za hapšenje koji i dalje postoji protiv njega, Thaci je ukazao da su se, kada je on raspisan, sudovi više bavili politikom nego pravdom.\nThaci je 11. jula 1997. osuđen u odsustvu pred Okružnim sudom u Prištini na 10 godina zatvora, a presudu je 12. marta 1999. godine potvrdio Vrhovni sud Srbije. (Tanjug)


NAOČARE KOJE POGAĐAJU ŠTA LJUDI OSEĆAJU: Bićemo kao superjunaci pomoću njih | Android Market\nNAOČARE KOJE POGAĐAJU ŠTA LJUDI OSEĆAJU: Bićemo kao superjunaci pomoću njih\nSve veći broj gedžeta koje nosimo (pametni satovi ,narukvice, naočare…) čine da se ponekad osećamo poput pravih superjunaka. Međutim, novi gedžet na kom radi kompanija Microsoft i te kako ide u prilog ovoj činjenici. Naime, div iz Redmonda prijavio je patent za naočare koje bi mogle da otkriju osećaje drugih ljudi u okruženju.\nOsoba koja bude nosila ove naočare moći će da detektuje zvučne i vizualne obrasce ponašanja ljudi koje ima u svom vidokrugu, tako barem stoji u prijavljenom patentu koji je Microsoft predao Američkom odeljenju za patente i zaštitu prava izuma.\nKako bi bile u mogućnosti da to urade, ove naočare će koristiti više senzora, uključujući kamerice, i mikrofon koji će biti smešten iznad nosa. Naočare će uz pomoć senzora moći da tumače ponašanje ljudi, njihovu izražajnost, držanje i govor. Takođe će moći da primete i sitne promene, u temperaturi, izboru reči u govoru, kvalitetu glasa i brzini izrečenih reči.\nNaočare bi mogle da imaju veoma korisnu primenu i u javnom životu, odnosno da postanu koristan alat predavačima, ali i političarima pa i rok zvezdama i drugim umetnicima.\nMeđutim, nije poznato hoće li Microsoft uspeti zaista i da proizvede ovo čudo tehnike, a za sada nikakvih informacija u kojoj je fazi projekat.\nPrevious Article YouTube počinje da emituje serije i filmove\nNext Article Google predstavlja Collections servis, sa funkcijama sličnim Pinterestu


Vesti online / Slobodno Vreme / Nauka i tehnologija / Saznajte šta, ili ko vam usporava WiFi\nDanas je došlo takvo vreme da bez interneta ne možemo ama baš ništa. A ima li išta iritantnije od onog momenta kada nam je internet preko potreban, a on toliko uspori, pa ne možete čak ni običan mejl da otvorite? Za usporavanje interneta postoje brojni razlozi, i često je problem kod samog operatera, međutim postoje cake koje će vam pomoći da sami otkrijete zašto vam je spora veza.\nAko ste očajni zbog lošeg interneta, najpre sami proverite u čemu je problem\nNaime, kako prenosi USA Today, jedan od čestih razloga za usporenu internet vezu jeste činjenica da ga drugi koristi istovremeno. Na primer, imate veoma jednostavnu šifru ili je uopšte nemate, pa vam se neko od komšija "prikačio" na vezu. To može dosta usporiti vašu vezu.\n* VIDEO: Ubrzajte internet uz pomoć konzerve\nJoš jedan od razloga može biti kvar na ruteru, u tom slučaju pozovite svog operatera koji je verovatno uhodan s ovom situacijom pa će vam ponuditi rešenje. Korisničke službe vam mogu reći i koliko je uređaja/osoba spojeno na vašu vezu s internetom, pa ih možete pitati i, u slučaju da vam neko krade "net", da vam promene lozinku ili postave zaštitu.\nMeđutim, pre nego što "napadnete" komšiju koji vam je sumnjiv, proverite jačinu signala u određenom delu kuće ili sobe. Možda ste već doživeli da vam se čini da u jednoj prostoriji wi-fi savršeno funkcioniše, a u drugoj se signal gubi ili je sve mnogo sporije.\nNAUKA I TEHNOLOGIJA Ovo sigurno niste znali: Totalno lude činjenice o internetu


Kada je prvi put predložio da se kapetan Kevin Oprej nađe na okrugloj steni, ispred broda, ljudi su ga posmatrali kao da je „pomalo lud“. Međutim, ideja je bila da slike ne budu obične, već da izgledaju zapanjujuće.\nKomentarišući udarne slike, Morgan je rekao: „Ovo gigantsko „stvorenje“ i taj mali kapetan, to je zapanjujući kontrast. On je neverovatan čovek, svakodnevno je odgovoran za ovaj prelepi veliki brod. Ovo je jedno od najvažnijih epskih fotografija koje sam ikada uradio. Briljantno.“\nPožar na brodu kod Džakarte, 23 mrtvih, 17 povređenih\nPrva žena kapetan u istoriji Er Srbije


"Srbija igra dvostruku igru"\nV. B. 18. januara 2019. 15:09\nDžudi Dempsi iz centra Karnegi Evropa ocenila je za Radio Slobodna Evropa da predsednik Rusije Vladimir Putin jača uticaj na Balkanu zbog neodlučnosti Zapada, kao i da Srbija igra dvostruku igru.\n„Putin, koji je ove sedmice optužio SAD i Zapad za destabilizaciju Balkana kroz širenje NATO, iskoristio je posetu Srbiji kako bi zbog napetosti u transatlantskim odnosima i nedosledne politike Evropske unije prema Zapadnom Balkanu osnažio uticaj Rusije u regionu“, rekla je Džudi Dempsi.\nUpitana zbog čega je došlo do iznenadne agresivne retorike Moskve i pogotovo Putina, ona je rekla da je jedan od razloga taj što su transatlantski odnosi trenutno puni napetosti, a Rusija je uvek želela da oslabi zapadnu, NATO alijansu i Putin je otišao u Srbiju radi ovoga.\n„Drugo, nikada ne znate šta predsednik Aleksandar Vučić razmišlja. Za ‘Fajnenšel tajms’ je pre nekoliko dana govorio o proevropskom kursu i tako dalje, a onda postavi crveni tepih za predsednika Putina. To znači da Srbija igra dvostruku igru“, rekla je Džudi Dempsi.\nPrema njenim rečima, treća stvar je što je Putin tamo sa šefom Gasproma Aleksandrom Milerom zato što oni vide rastući uticaj Kine.\n„Na neki način, Zapadni Balkan postaje igralište za Kinu i Rusiju sa jedne strane, a Evropska unija pokušava držati pod kontrolom ono što se dešava u BiH i, sa zakašnjenjem, u Makedoniji, i drže na oku Crnu Goru, koju je upravo dobila veliki kredit od Kine, iako je u NATO“, kazala je Džudi Dempsi.\nOna je istakla da je region „vrlo otvoren velikom broju uticaja“ i da bi EU mogla da uradi mnogo više da ojača Crnu Goru i da iskoristi dogovor Makedonije i Grčke, deluje brzo i nadogradi se tako što će brzo otvoriti pregovore sa Makedonijom.\n„EU je jako dugo imala nedoslednu politiku prema Zapadnom Balkanu, dok su Rusija i Kina ušle bez ikakvih preduslova“, ukazala je Džudi Dempsi.


Ši Đinping u poseti EU\nKineski predsednik, Ši Đinping i predsednik Evropske komisije, Žoze Manuel Barozo u Briselu, 31. mart 2014.\nTokom prve posete najvišeg kineskog zvaničnika EU u poslednjih 40 godina, predsednik Ši Đinping ostao neutralan po pitanju Ukrajine te odbio da stane uz Rusiju zbog komplikovanih odnosa sa Vašingtonom.\nKineski predsednik Ši Đinping privodi kraju jednonedeljnu posetu Evropi, usmerenu ka jačanju ekonomskih veza sa najvećim kineskim trgovinskim partnerom. Međutim, neki analitičari ukazuju na dugotrajno problematično stanje ljudskih prava u Kini, što predstavlja smetnju dobrim odnosima. Evropske zemlje, s druge strane, žele da pridobiju podršku Pekinga u sporu sa Moskvom, posle ruske aneksije Krima.\nPanda-diplomatija je klasičan način na koji Kina podstiče dobre odnose. Nekoliko pandi stigle su u belgijski zoološki vrt pred Djinpingovu posetu – što je prva poseta jednog kineskog predsednika u četiri decenije odnosa Pekinga i Evropske unije.\nGlavna tema bili su trgovinski odnosi. Iako po završetku jučerašnjeg samita nije bilo nikakvog saopštenja, obe strane žele da prodube ekonomske veze, tvrdi Džonatan Fenbi, bivši glavni urednik lista South China Morning Post i autor knjige „Da li će Kina dominirati u 21. veku?“\n"Kina već neko vreme želi da ojača odnose sa Evropskom unijom kako bi se stvorila protivteža Sjedinjenim Državama", kaže Fenbi.\nPredsednik Ši nastojao je da nagovori evropske lidere da razmotre potpisivanje sporazuma o slobodnoj trgovini sa Kinom. Međutim, evropska strana je zabrinuta što se kineske kompanije ne pridržavaju međunarodnih trgovinskih propisa.\nProšlogodišnji spor oko cene solarnih ploča kineske proizvodnje nagnao je Evropsku uniju da uvede carinske tarife, dok je Kina odgovorila restrikcijama na uvoz evropskog vina.\nTa trvenja su dovela do podele među Evropljanima, kaže Džonatan Fenbi.\n"Kina u načelu više voli bilateralne veze od nekakvih širih odnosa koje bi mogle da ugroze njenu slobodu akcije. S druge strane, medju članicama Evropske unije vladaju dugotrajne podele u vezi sa tim da li odnos sa Kinom treba da se svodi isključivo na trgovinske veze, ili u njega treba da budu uključena politička pitanja, pitanja ljudskih prava."\nTokom posete kineskog predsednika aktivisti su insistirali na ljudskim pravima, optužujući Peking za grubo kršenje prava Tibetanaca i ujgurske manjine u Kini.\n"Želimo da predsednik Ši Đinpig odmah započne dijalog sa njegovom svetošću Dalaj Lamom i odmah oslobodi političke zatvorenike", poručuje tibetanski imigrant, Tenzin Nagjal.\nNedavna ruska aneksija Krima znatno je pogoršala odnose Rusije i Evropske unije. Kina se, međutim, uzdržala od glasanja za rezoluciju Saveta bezbednosti Ujedinjenih nacija kojom se potvrđuje teritorijalni integritet Ukrajine.\nU petak, na konferenciji za novinare u Berlinu, kineski predsednik nije ni osudio ni podržao rusku akciju.\n"Kineska vlada prihvata osnovno načelo međunarodnih odnosa – nemešanja u unutrašnja pitanja jedne suverene zemlje i prihvatanje suvereniteta i integriteta svih zemalja", rekao je kineski predsednik.\nZbacivanje bivšeg ukrajinskog predsednika Viktora Janukoviča, posle čega je usledilo otcepljenje Krima, dovelo je Kinu u težak položaj, smatra Džonatan Fenbi.\n"Od Kine se očigledno ne može očekivati da gaji simpatije prema novom režimu u Kijevu, koji je proizvod pobune i demonstracija protiv autoritarnog režima.“\nFenbi dodaje da Kina takođe izbegava da stane uz Rusiju, kako ne bi provocirala Vašington da izvrši još jače vojno rebalansiranje ka Aziji.


Najzdravije vrste sira - Domaća MlekaraDomaća Mlekara\nJedan od najpopularnijih mlečnih proizvoda koji obožavaju i deca i odrasli i bez kog ne može da se zamisli nijedno porodično okupljanje, druženje ili slavlje je svakako sir. Pored svog sjajnog ukusa, sir ima i brojne benefite po naše zdravlje, a može da se konzumira na zaista mnogo načina, pa je i njegova upotreba u svakodnevnoj ishrani brza i jednostavna. Ipak, iako je toliko obožavana namirnica, mnogi se plaše da ga uvrste u svoju ishranu smatrajući da sadrži previše kalorija i soli. Iako postoje neke kaloričnije vrste sira koje se ne smatraju toliko zdravim, poput topljenog sira, postoje i one koje mogu imati veoma blagotvorno dejstvo na vaš organizam. Vitamini, minerali, proteini i amino kiseline koje se nalaze u određenim vrstama sira su izuzetno važni za zdravu i izbalansiranu ishranu, a s obzirom na to da postoji zaista mnogo vrsta sira i da je ponuda ogromna, sigurni smo da vam neće biti problem da odaberete onaj koji će vam odgovarati. Ukoliko ste rešili da u vašu ishranu uvedete sir kao obaveznu namirnicu, izdvajamo za vas koje su to najzdravije vrste sira u kojima možete uživati bez ikakve griže savesti.\nKada počnete da se raspitujete o najzdravijim vrstama sira, bez sumnje ćete čuti za ovaj italijanski sir koji je odličan izbor i za sve one koji žele da skinu višak kilograma, budući da je u pitanju sir koji sadrži izuzetno malo kalorija. Izvorno, ovaj sir se pravi od bivoljeg mleka, mada je zbog velike popularnosti i samim tim veće proizvodnje, vremenom počeo da se proizvodi i od kravljeg mleka. Pored toga što sadrži manje kalorija, sadrži i manje soli od drugih vrsta sireva, ali i povoljno utiče na imunitet i sistem za varenje budući da sadrži probitoske kulture. Ovaj sir spada u mekše i mlađe sireve i sadrži visok nivo kalcijuma i proteina, kao i drugih nutrijenata neophodnih za pravilno funkcionisanje organizma, pa sasvim sigurno predstavlja jedan od najzdravijih sireva koji možete naći. Možete ga kombinovati u raznim jelima, poput salata, pice ili omleta, a možete ga čak jesti i samog. Zbog karakterističnog oblika i načina pakovanja bez ikakvih problema ga možete spakovati i poneti kao užinu, pa je to još jedna od pogodnosti koja čini ovaj sir toliko popularnim.\nJedan od najpopularnijih sireva u našoj zemlji je sasvim sigurno i feta sir. Ovaj tradicionalni grčki sir, koji se originalno pravi od ovčijeg ili kozjeg mleka, mada se danas pretežno pravi od kravljeg, s razlogom je toliko popularan kod nas. U pitanju je veoma mekan i slan beli sir koji sadrži više soli, ali ima manje kalorija od drugih vrsta sira. Zapravo, ovaj sir vam može pomoći u gubljenju viška masti iz organizma i povećavanju mišićne mase, budući da sadrži konjugovanu linolsku kiselinu, odnosno masnu kiselinu za koju se smatra da sprečava dijabetes. Ovaj sir se slaže sa skoro svakim obrokom koji možete da zamislite – odličan je u salatama i pastama, dobro se slaže i sa mesom, krompirom ili omletom, a možete ga ubaciti i u neki namaz. Sadrži veliku količinu B vitamina, fosfora i kalcijuma, pa feta sir sasvim sigurno zaslužuje svoje mesto na vašoj trpezi.\nOvaj sir je izuzetno specifičan pre svega po tome što sadrži u sebi plesan penicilin. Može biti napravljen od kravljeg, ovčijeg ili kozjeg mleka. Upravo po boji plesni koju sadrži u sebi je i dobio naziv. U pitanju je izuzetno hranjiv sir koji u sebi sadrži veoma visok nivo kalcijuma, što znači da je izuzetno dobar za pravilan razvoj kostiju i za prevenciju osteoporoze. Budući da sadrži delove buđi, od ovog sira možete očekivati intezivniji miris i ukus, a vodite računa o tome da on uglavnom sadrži i veće količine soli, pa se savetuje da ga koristite u manjim količinama. Ipak, obezbediće vam mnogo više kalcijuma od većine drugih sireva, a takođe sadrži i visok nivo vitamina K2 koji omogućava kalcijumu da izgradi zdrave i jake kosti. Samo par komadića ovog sira promeniće svako jelo i dodati mu prepoznatljiv i karakterističan ukus.\nSitni sir je jedan od sireva koji je karakterističan za našu zemlju, posebno za područje Vojvodine. U pitanju je sir koji sadrži malo masnoća, ali je s druge strane izuzetno bogat belančevinama i brojnim hranljivim materijama neophodnim za zdravo funkcionisanje organizma. Ukoliko se, na primer, odlučite da sitan sir bude deo vašeg doručka, budite sigurni da ćete biti siti jedno duže vreme, jer iako je vrlo lagan, ovaj sir sadrži puno proteina. Za razliku od do sada pomenutih sireva, on ne sadrži velike količine kalcijuma, ali je zato bogat vitaminom B12, selenom i fosforom. Pored toga što se može jesti i samostalno, kao namaz, ili kao dodatak bilo kom jelu, sitni sir Domaće mlekare je odličan i za pravljenje bureka i gibanica, ali ga možete iskoristiti i kada želite da se zasladite i napravite neki kolač.\nZa sve ljubitelje paste parmezan je sasvim sigurno jedan od omiljenih sireva. Ovaj italijanski sir jedan je od najpoznatijih svetskih sireva, a ono što je karakteristično za njega je da mu je potrebno jako puno vremena da sazri. U pitanju je tvrdi sir koji se pravi od kravljeg mleka i koji sadrži izuzetno visok nivo kalorija, pa je potrebno da budete umereni u njegovom konzumiranju. Iako se pravi od kravljeg mleka, ovaj sir ne sadrži laktozu ili je sadrži u minimalnim količinama, pa se preporučuje i osobama koje su osetljive na nju. Prepoznatljiv je po svojoj strukturi, a pored toga što sadrži dosta kalorija, sadrži i puno proteina, ali i minerala i vitamina poput selena, magnezijuma, kalcijuma, gvožđa, vitamina B12, A i D, pa se preporučuje kao dodatak svakom jelu.\nVrsta sira ima zaista mnogo, te iako su ukusi različiti, zaista svako može da pronađe onaj sir koji odgovara njegovom ukusu i potrebama. Ovaj mlečni proizvod je zahvaljujući svom prepoznatljivom ukusu, ali i vrlo jednostavnom konzumiranju i kombinovanju sa drugim namirnicama, stekao ogromnu popularnost i s razlogom je jedna od omiljenih namirnica u svakom domaćinstvu. Ukoliko budete birali vrste sira koje se smatraju zdravijima unosićete u svoj organizam sve neophodne hranljive materije, uživaćete u ukusu, ali i biti sigurni da ste napravili pravi izbor za sebe i svoju porodicu.


Svet Autor:Hina16. jan. 202216:5111 komentara\nIzvor: Saeed Khan/AFP\nPrinc Hari je preduzeo pravne mere, koje bi mu obezbedile policijsku zaštitu kada sa porodicom bude putovao u Ujedinjeno Kraljevstvo, a sve bi troškove platio lično, rekao je njegov pravni zastupnik.\nHari, vojvoda od Saseksa i njegova supruga Megan izgubili su policijsku zaštitu u Ujedinjenom Kraljevstvu, nakon što su 2020. odlučili da istupe iz kraljevske porodice. Par sada živi u Kaliforniji sa svojom decom Arčijem i Lilibet.\nPrinc želi da odvede decu u posetu Velikoj Britaniji, ali on i njegova porodica „ne mogu da se vrate kući“, jer je to za njih preopasno, smatra Harijev pravni zastupnik, a kao jedan od razloga navodi „ekstremističke i neonacističke“ pretnje, kojima je porodica ranije bila izložena.\nU leto 2021. „njegova je bezbednost bila ugrožena zbog izostanka policijske zaštite, nakon što je napustio dobrotvornu priredbu“, rekao je pravni izastupnik i dodao da su 30. juna, nakon susreta sa hendikepiranom decom paparaci londonskim ulicama jurili za automobilom u kom se nalazio.\nPrinc tvrdi kako članovi njegovog obezbeđenja u SAD nemaju pristup informacijama o bezbednosti u Velikoj Britaniji, što je nužno da bi on i njegova porodica ostali sigurni.\nOva pravna akcija, koja je pokrenuta još u septembru, a svrha joj je da utiče na preispitivanje odluke britanskog ministarstva unutrašnjih poslova, mogla bi da osramoti kraljevsku porodicu, već suočenu s mogućim suđenjem princu Endrjuu u SAD zbog optužbi za seksualne napade.\nDa bi zaštitila monarhiju, kraljica Elizabeta Druga ove nedelje je Endrjuu oduzela sve službene i vojne titule, a šire se glasine da princ sada sam plaća obezbeđenje.\nPredstavnik princa Harija je za novinsku agenciju PA rekao da će "Ujedinjeno Kraljevstvo uvek biti dom princa Harija, kao i zemlja u kojoj on, njegova supruga i deca žele da se osećaju sigurno".\nSedmomesečna Lilibet (nadimak koji joj je kraljica Elizabeta dala) još nije upoznala svoju prabaku Elizabetu Drugu niti dedu, princa Čarlsa.\nPrinc Hari je zadnji put bio u posetu Velikoj Britaniji prošlog leta kada je, zajedno sa bratom Vilijamom, 1. jula otkrio kip njihove majke Dajane, koja je umrla u automobilskoj nesreći u Parizu 1997. godine, nakon što su je proganjali paparaci.\n"Princ Hari rođenjem je nasledio i doživotni bezbednosni rizik. Šesti je u naslednom redu za presto, služio je dve borbene misije u Avganistanu, a poslednjih godina je njegova porodica bila izložena ekstremističkim i neonacističkim pretnjama", rekao je njegov pravni zastupnik.\nPortparol britanske vlade je rekao da je sistem koji se odnosi na zaštitu javnih osoba "rigorozan i proporcionalan", pa je odbio da iznese pojedinosti o dogovorima ili pokrenutim pravnim postupcima.\nObezbeđenjeprinc HariVelika Britanija\npre 35 min 9